|  |
| --- |
| 1. **การวิเคราะห์และคำอธิบายของฝ่ายจัดการ** |

|  |
| --- |
| * 1. **ภาพรวมผลการดำเนินงาน** |

กลุ่มบริษัทฯ ประกอบธุรกิจเกี่ยวกับสมุนไพรครบวงจรตั้งแต่ต้นน้ำถึงปลายน้ำ โดยครอบคลุมการผลิตและจำหน่ายสารสกัดสมุนไพรมาตรฐาน การผลิตและจำหน่ายผลิตภัณฑ์เพื่อสุขภาพ ความงาม และสุขอนามัย ทั้งในรูปแบบของการรับจ้างพัฒนาและผลิตภายใต้ตราสินค้าของลูกค้า (Original Design Manufacturer : OBM) และการผลิตและจำหน่ายภายใต้ตราสินค้าของบริษัทฯ (Original Brand Manufacturer : OBM) รวมถึงการให้บริการต่างๆ ที่เกี่ยวข้อง ตลอดระยะเวลาที่ผ่านมา กลุ่มบริษัทฯ มุ่งเน้นการศึกษาและการวิจัยพัฒนาผลิตภัณฑ์ควบคู่กับการใช้เทคโนโลยีและนวัตกรรมที่ทันสมัยในทุกขั้นตอนการผลิต ส่งผลให้ผลิตภัณฑ์ของกลุ่มบริษัทฯ สามารถตอบสนองความต้องการของลูกค้าและได้รับความไว้วางใจจากลูกค้ามาอย่างต่อเนื่อง โดยในปี 2563-2565 และงวดหกเดือนแรกปี 2566 กลุ่มบริษัทฯ มีรายได้จากการขายจำนวน 474.79 ล้านบาท จำนวน 706.23 ล้านบาท จำนวน 488.73 ล้านบาท และจำนวน 196.29 บาท ตามลำดับ และมีกำไรสุทธิจำนวน 109.86 ล้านบาท จำนวน 166.99 ล้านบาท จำนวน 68.00 ล้านบาท และจำนวน 26.58 ล้านบาท คิดเป็นอัตรากำไรสุทธิร้อยละ 22.53 ร้อยละ 23.32 ร้อยละ 13.53 และร้อยละ 13.17 ตามลำดับ จากการที่เชื้อไวรัสโควิด-19 เริ่มมีการแพร่ระบาดในปี 2563 จึงทำให้กลุ่มบริษัทฯ มีรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 เพิ่มขึ้น ไม่ว่าจะเป็นผลิตภัณฑ์แอลกอฮอล์ ผลิตภัณฑ์กลุ่มฟ้าทะลายโจรและกระชายขาว รวมถึงชุดตรวจเชื้อไวรัสโควิด-19 (Rapid Antigen Test Kit) สำหรับใช้ตรวจด้วยตนเอง (Home Use หรือ Self-test) โดยภายหลังจากการแพร่ระบาดของเชื้อไวรัสโควิด-19 มีสถานการณ์คลี่คลายลงจากการที่ประชาชนส่วนใหญ่ได้รับวัคซีนเพิ่มมากขึ้น ประกอบกับปริมาณผลิตภัณฑ์ที่จำเป็นต้องใช้เพื่อรักษาหรือบรรเทาอาการของโรคมีเพิ่มมากขึ้น ทำให้รายได้จากการขายและอัตรากำไรขั้นต้นของผลิตภัณฑ์ดังกล่าวลดลงในปี 2565 และงวดหกเดือนแรกปี 2566

กลุ่มบริษัทฯ ยังมองหาโอกาสในการเติบโตและช่องว่างทางธุรกิจในตลาดใหม่ๆ เพื่อเพิ่มศักยภาพการเติบโตของรายได้และอัตรากำไรของกลุ่มบริษัทฯ อย่างต่อเนื่องในอนาคต โดยมีจุดมุ่งหมายในการเป็นผู้นำด้านนวัตกรรมสมุนไพรเคียงคู่สิ่งแวดล้อม ผู้สร้างสรรค์สุขภาพและคุณภาพชีวิตอย่างยั่งยืน เช่น การขยายธุรกิจสารสกัดสมุนไพรมาตรฐานไปสู่วัตถุดิบสำหรับอุตสาหกรรมสัตว์เลี้ยง ที่มีความต้องการอาหารสำหรับสัตว์เลี้ยงระดับพรีเมียมที่ใกล้เคียงอาหารคน และผลิตภัณฑ์ที่สดใหม่และมาจากธรรมชาติที่เพิ่มมากขึ้น รวมทั้งการขยายฐานลูกค้าไปยังอุตสาหกรรมอาหาร จากแนวโน้มของผู้บริโภคที่ใส่ใจดูแลรักษาสุขภาพโดยให้ความสำคัญในการเลือกซื้ออาหารที่ใช้วัตถุดิบจากธรรมชาติและนิยมการบริโภคโปรตีนจากพืช (Plant-based Protein) มากยิ่งขึ้น โดยกลุ่มบริษัทฯ อยู่ระหว่างการพัฒนาสารสกัดโปรตีนจากพืชหลากหลายชนิด เช่น โปรตีนจากถั่ว (Soy Protein) โปรตีนจากกัญชง (Hemp Protein) โปรตีนจากรังไหม (Sericin) โปรตีนจากสาหร่ายและยีสต์ เป็นต้น อีกทั้งกลุ่มบริษัทฯ ยังมีแผนพัฒนาผลิตภัณฑ์ใหม่ๆ ภายใต้ตราสินค้าของกลุ่มบริษัทฯ อย่างต่อเนื่อง เพื่อส่งมอบผลิตภัณฑ์ที่หลากหลายและครบวงจรต่อไปในอนาคต เช่น ยาพัฒนาจากสมุนไพร (Phytomedicine) เพื่อช่วยรักษาบรรเทาอาการต่างๆ ซึ่งอยู่ระหว่างขั้นตอนของการวิจัยและพัฒนา รวมถึงผลิตภัณฑ์กลุ่มเครื่องมือทางการแพทย์ และผลิตภัณฑ์อาหารทางการแพทย์ภายใต้ตราสินค้า “Wellnova”

|  |
| --- |
| * 1. **การวิเคราะห์ผลการดำเนินงาน ฐานะทางการเงิน และการเปลี่ยงแปลงที่สำคัญ** |

**4.2.1 ผลการดำเนินงาน**

**4.2.1.1 รายได้**

กลุ่มบริษัทฯ มีรายได้รวมจำนวน 487.60 ล้านบาท ในปี 2563 จำนวน 715.97 ล้านบาท ในปี 2564 คิดเป็นอัตราการเติบโตจากปีก่อนร้อยละ 46.84 และจำนวน 502.66 ล้านบาท ในปี 2565 คิดเป็นอัตราการลดลงจากปีก่อนร้อยละ 29.79 สำหรับงวดหกเดือนแรกปี 2566 กลุ่มบริษัทฯ มีรายได้รวมจำนวน 201.75 ล้านบาท ลดลงจากงวดเดียวกันของปีก่อน ซึ่งมีจำนวน 274.17 ล้านบาท คิดเป็นอัตราการลดลงร้อยละ 26.42 ทั้งนี้ รายได้รวมของกลุ่มบริษัทฯ มีรายละเอียดดังนี้

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **รายได้** | **ปี 2563** | | **ปี 2564** | | **ปี 2565** | | **ม.ค. - มิ.ย. 2565** | | **ม.ค. - มิ.ย. 2566** | |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| รายได้จากการขาย | 474.79 | 97.37 | 706.23 | 98.64 | 488.73 | 97.23 | 267.06 | 97.41 | 196.29 | 97.29 |
| รายได้จากการให้บริการ | 1.96 | 0.40 | 2.18 | 0.30 | 4.27 | 0.85 | 1.43 | 0.52 | 1.92 | 0.95 |
| รายได้อื่น | 10.85 | 2.23 | 7.56 | 1.06 | 9.66 | 1.92 | 5.68 | 2.07 | 3.54 | 1.76 |
| **รวมรายได้** | **487.60** | **100.00** | **715.97** | **100.00** | **502.66** | **100.00** | **274.17** | **100.00** | **201.75** | **100.00** |

**รายได้จากการขาย**

กลุ่มบริษัทฯ มีรายได้จากการขายจำนวน 474.79 ล้านบาท ในปี 2563 จำนวน 706.23 ล้านบาท ในปี 2564 คิดเป็นอัตราการเติบโตจากปีก่อนร้อยละ 48.74 และจำนวน 488.73 ล้านบาท ในปี 2565 ตามลำดับ คิดเป็นอัตราการลดลงจากปีก่อนร้อยละ 30.80 สำหรับงวดหกเดือนแรกปี 2566 กลุ่มบริษัทฯ มีรายได้จากการขายจำนวน 196.29 ล้านบาท ลดลงจากงวดเดียวกันของปีก่อนซึ่งมีจำนวน 267.06 ล้านบาท คิดเป็นอัตราการลดลงร้อยละ 26.50 โดยรายได้จากการขายของกลุ่มบริษัทฯ สามารถแบ่งได้เป็น 2 กลุ่มหลัก ประกอบด้วย (1) รายได้จากธุรกิจสารสกัดสมุนไพรมาตรฐาน และ (2) รายได้จากผลิตภัณฑ์เพื่อสุขภาพ ความงาม และสุขอนามัย โดยมีรายละเอียดดังนี้

| **ประเภท** | **ปี 2563** | | **ปี 2564** | | | **ปี 2565** | | |
| --- | --- | --- | --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **อัตราการเติบโต (%)** | **ล้าน**  **บาท** | **ร้อยละ** | **อัตราการเติบโต (%)** |
| **(1) ธุรกิจสารสกัดสมุนไพรมาตรฐาน** | **117.64** | **24.78** | **162.23** | **22.97** | **37.91** | **123.06** | **25.18** | **(24.14)** |
| * ธุรกิจสารสกัดสมุนไพรมาตรฐาน - ไม่นับรวมสารสกัดที่เกี่ยวข้องกับ COVID | 116.85 | 24.61 | 127.75 | 18.09 | 9.33 | 119.70 | 24.49 | (6.30) |
| * ธุรกิจสารสกัดสมุนไพรมาตรฐาน - สารสกัดที่เกี่ยวข้องกับ COVID | 0.79 | 0.17 | 34.48 | 4.88 | 4,262.49 | 3.36 | 0.69 | (90.26) |
| **(2) ธุรกิจผลิตภัณฑ์เพื่อสุขภาพ ความงาม และสุขอนามัย** | **357.15** | **75.22** | **544.00** | **77.03** | **52.31** | **365.67** | **74.82** | **(32.78)** |
| * ธุรกิจผลิตภัณฑ์เพื่อสุขภาพ ความงาม และสุขอนามัย - ไม่นับรวมผลิตภัณฑ์ที่เกี่ยวข้องกับ COVID | 220.65 | 46.47 | 267.96 | 37.94 | 21.44 | 284.67 | 58.25 | 6.24 |
| * ธุรกิจผลิตภัณฑ์เพื่อสุขภาพ ความงาม และสุขอนามัย - ผลิตภัณฑ์ที่เกี่ยวข้องกับ COVID | 136.50 | 28.75 | 276.03 | 39.09 | 102.22 | 81.00 | 16.57 | (70.66) |
| **รวมรายได้จากการขาย** | **474.79** | **100.00** | **706.23** | **100.00** | **48.75** | **488.73** | **100.00** | **(30.80)** |

| **ประเภท** | **ม.ค. - มิ.ย. 2565** | | **ม.ค. - มิ.ย. 2566** | | |
| --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **อัตราการเติบโต (%)** |
| **(1) ธุรกิจสารสกัดสมุนไพรมาตรฐาน** | **60.59** | **22.69** | **57.84** | **29.47** | **(4.54)** |
| * ธุรกิจสารสกัดสมุนไพรมาตรฐาน - ไม่นับรวมสารสกัดที่เกี่ยวข้องกับ COVID | 57.64 | 21.58 | 57.70 | 29.40 | 0.09 |
| * ธุรกิจสารสกัดสมุนไพรมาตรฐาน - สารสกัดที่เกี่ยวข้องกับ COVID | 2.95 | 1.10 | 0.14 | 0.07 | (95.09) |
| **(2) ธุรกิจผลิตภัณฑ์เพื่อสุขภาพ ความงาม และสุขอนามัย** | **206.47** | **77.31** | **138.45** | **70.53** | **(32.94)** |
| * ธุรกิจผลิตภัณฑ์เพื่อสุขภาพ ความงาม และสุขอนามัย - ไม่นับรวมผลิตภัณฑ์ที่เกี่ยวข้องกับ COVID | 132.75 | 49.71 | 130.70 | 66.58 | (1.55) |
| * ธุรกิจผลิตภัณฑ์เพื่อสุขภาพ ความงาม และสุขอนามัย - ผลิตภัณฑ์ที่เกี่ยวข้องกับ COVID | 73.72 | 27.60 | 7.75 | 3.95 | (89.49) |
| **รวมรายได้จากการขาย** | **267.06** | **100.00** | **196.29** | **100.00** | **(26.50)** |

1. **รายได้จากธุรกิจสารสกัดสมุนไพรมาตรฐาน**

กลุ่มบริษัทฯ มีรายได้จากการขายสารสกัดสมุนไพรมาตรฐานจำนวน 117.64 ล้านบาท จำนวน 162.23 ล้านบาท และจำนวน 123.06 ล้านบาท ในปี 2563-2565 ตามลำดับ ในปี 2564 กลุ่มบริษัทฯ มีรายได้จากการขายสารสกัดสมุนไพรมาตรฐานเพิ่มขึ้นจากปี 2563 จำนวน 44.59 ล้านบาท คิดเป็นอัตราการเติบโตร้อยละ 37.91 เป็นผลมาจากการเพิ่มขึ้นของรายได้จากการขายสารสกัดที่มีสรรพคุณในการรักษาและบรรเทาอาการโรคโควิด-19 ได้แก่ สารสกัดฟ้าทะลายโจร (Andrographis Extract Powder) และสารสกัดกระชายขาว (Fingerroot Extract Powder) จำนวน 34.48 ล้านบาท นอกจากนี้ การแพร่ระบาดของเชื้อไวรัสโควิด-19 ส่งผลให้ประชาชนใส่ใจในการดูแลรักษาสุขภาพมากขึ้นจึงทำให้รายได้จากการขายสารสกัดสำหรับยาอื่นๆ เช่น กลุ่มสารสกัดที่มีสรรพคุณช่วยในเรื่องของการระบาย เพิ่มขึ้นจำนวน 14.59 ล้านบาท และในปี 2565 รายได้จากการขายสารสกัดสมุนไพรมาตรฐานลดลงจากปี 2564 จำนวน 39.17 ล้านบาท คิดเป็นอัตราการลดลงร้อยละ 24.14 สาเหตุหลักมาจากการที่สถานการณ์การแพร่ระบาดของเชื้อไวรัสโควิด-19 เริ่มคลี่คลาย ประกอบกับสินค้าในตลาดมีปริมาณมากขึ้นจึงส่งผลให้รายได้จากการขายสารสกัดที่มีสรรพคุณในการรักษาและบรรเทาอาการโรคโควิด-19 ลดลงจำนวน 31.12 ล้านบาท เหลือจำนวน 3.36 ล้านบาท รวมถึงการลดลงของรายได้จากการขายสารสกัดสำหรับเครื่องสำอางและเวชสำอางจำนวน 4.48 ล้านบาท ซึ่งส่วนใหญ่เป็นลูกค้าต่างประเทศ

สำหรับงวดหกเดือนแรกปี 2566 กลุ่มบริษัทฯ มีรายได้จากการขายสารสกัดสมุนไพรมาตรฐานจำนวน 57.84 ล้านบาท ลดลงจากงวดเดียวกันของปีก่อนจำนวน 2.75 ล้านบาท คิดเป็นอัตราการลดลงร้อยละ 4.54 โดยมีสาเหตุหลักจากการลดลงของรายได้จากการขายสารสกัดที่มีสรรพคุณในการรักษาและบรรเทาอาการโรคโควิด-19

1. **รายได้จากธุรกิจผลิตภัณฑ์เพื่อสุขภาพ ความงาม และสุขอนามัย**

รายได้จากธุรกิจผลิตภัณฑ์เพื่อสุขภาพ ความงาม และสุขอนามัยถือเป็นรายได้หลักของกลุ่มบริษัทฯ คิดเป็นสัดส่วนร้อยละ 75.22 ร้อยละ 77.03 ร้อยละ 74.82 และร้อยละ 70.53 ของรายได้จากการขายรวมปี 2563-2565 และงวดหกเดือนแรกปี 2566 ตามลำดับ โดยกลุ่มบริษัทฯ มีรายได้จากธุรกิจผลิตภัณฑ์เพื่อสุขภาพ ความงาม และสุขอนามัยจำนวน 357.15 ล้านบาท จำนวน 544.00 ล้านบาท จำนวน 365.67 ล้านบาท และจำนวน 138.45 ล้านบาท ตามลำดับ ทั้งนี้ รายได้จากธุรกิจผลิตภัณฑ์เพื่อสุขภาพ ความงาม และสุขอนามัยของกลุ่มบริษัทฯ สามารถแบ่งตามลักษณะการประกอบธุรกิจออกเป็น 2 กลุ่ม ได้แก่

(1) กลุ่มผลิตภัณฑ์ที่รับจ้างพัฒนาและผลิตภายใต้ตราสินค้าของลูกค้า (Original Design Manufacturer : ODM) ซึ่งเป็นกลุ่มผลิตภัณฑ์ที่สร้างรายได้หลักให้แก่กลุ่มบริษัทฯ ในปี 2563-2565 กลุ่มบริษัทฯ มีรายได้จาก ODM จำนวน 349.31 ล้านบาท จำนวน 485.89 ล้านบาท และจำนวน 335.01 ล้านบาท ตามลำดับ จากการที่เชื้อไวรัสโควิด-19 เริ่มมีการแพร่ระบาดในปี 2563 จึงทำให้กลุ่มบริษัทฯ มีรายได้จากการรับจ้างพัฒนาและผลิตผลิตภัณฑ์ที่เกี่ยวข้อง เช่น ผลิตภัณฑ์แอลกอฮอล์ ยาสารสกัดฟ้าทะลายโจร และผลิตภัณฑ์เสริมอาหารจากกระชายขาว เป็นต้น ซึ่งกลุ่มบริษัทฯ มีรายได้จาก ODM ในส่วนที่เป็นผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จำนวน 128.66 ล้านบาท ในปี 2563 จำนวน 219.64 ล้านบาท ในปี 2564 และจำนวน 68.12 ล้านบาท ในปี 2565 โดยในปี 2563 กลุ่มบริษัทฯ มีรายได้จากการรับจ้างผลิตผลิตภัณฑ์แอลกอฮอล์จำนวน 128.36 ล้านบาท และจำนวน 0.40 ล้านบาท ในปี 2564 และจำนวน 2.29 ล้านบาท ในปี 2565 นอกจากนี้ กลุ่มบริษัทฯ ยังมีรายได้จากการรับจ้างพัฒนาและผลิตยาสารสกัดฟ้าทะลายโจรและอาหารเสริมจากกระชายขาวจำนวน 41.73 ล้านบาท ในปี 2564 และจำนวน 11.81 ล้านบาท ในปี 2565 ประกอบกับกลุ่มบริษัทฯ ได้เล็งเห็นถึงความต้องการชุดตรวจเชื้อไวรัสโควิด-19 (Rapid Antigen Test Kit) สำหรับใช้ตรวจด้วยตนเอง (Home Use หรือ Self-test) (ซึ่งต่อไปจะเรียกว่า “ATK”) ในเดือนกรกฎาคม ปี 2564 จึงได้นำเข้า ATK เพื่อจัดจำหน่ายต่อให้แก่ร้านสะดวกซื้อ ร้านขายยา และองค์กรต่างๆ เป็นหลัก โดยกลุ่มบริษัทฯ มีรายได้จากการขายชุดตรวจเชื้อไวรัส โควิด-19 จำนวน 177.52 ล้านบาท ในปี 2564 และลดลงเป็นจำนวน 54.02 ล้านบาท ในปี 2565 จากการคลี่คลายของการแพร่ระบาดของเชื้อไวรัสโควิด-19

ทั้งนี้ หากพิจารณาเฉพาะรายได้จาก ODM ที่ไม่รวมผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จะมีจำนวน 220.65 ล้านบาท ในปี 2563 จำนวน 266.25 ล้านบาท ในปี 2564 และจำนวน 266.89 ล้านบาท ในปี 2565 คิดเป็นอัตราการเติบโตร้อยละ 20.67 และร้อยละ 0.24 สาเหตุที่รายได้จาก ODM ที่ไม่รวมผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 เพิ่มขึ้นในปี 2564 เนื่องจากลูกค้ารายใหญ่หลายรายยังคงมียอดขายที่เติบโตต่อเนื่อง ในขณะที่ในปี 2565 ยอดขายสินค้าให้แก่ลูกค้ารายใหญ่ดังกล่าวลดลงตามนโยบายของลูกค้าในการชะลอการออกสินค้าใหม่ในช่วงสถานการณ์การแพร่ระบาดของเชื้อไวรัสโควิด-19 และเป็นไปตาม Product Life cycle ทั้งนี้ กลุ่มบริษัทฯ อยู่ระหว่างการพัฒนาผลิตภัณฑ์ใหม่ให้ลูกค้า ซึ่งโดยทั่วไปการออกผลิตภัณฑ์ใหม่ต้องใช้เวลาประมาณหนึ่งปี

สำหรับงวดหกเดือนแรกปี 2566 กลุ่มบริษัทฯ มีรายได้จาก ODM จำนวน 130.76 ล้านบาท ลดลงจากงวดเดียวกันของปีก่อนจำนวน 54.81 ล้านบาท คิดเป็นอัตราการลดลงร้อยละ 29.54 โดยมีสาเหตุหลักมาจากการลดลงของรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จำนวน 55.67 ล้านบาท ในขณะที่รายได้จากการขายผลิตภัณฑ์ ODM ที่ไม่เกี่ยวข้องกับการแพร่ระบาดของเชื้อไวรัสโควิด-19 เพิ่มขึ้นเล็กน้อย

(2) กลุ่มผลิตภัณฑ์ที่ผลิตและจำหน่ายภายใต้ตราสินค้าของกลุ่มบริษัทฯ (Original Brand Manufacturer : OBM) โดยกลุ่มบริษัทฯ มีรายได้จาก OBM จำนวน 7.85 ล้านบาท จำนวน 58.10 ล้านบาท และจำนวน 30.65 ล้านบาท ในปี 2563-2565 ตามลำดับ ในปี 2563 รายได้จาก OBM ทั้งหมดมาจากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 ประกอบด้วย แอลกอฮอล์เจลและสเปรย์สำหรับฉีดหน้ากากตรา Specialty จำนวน 6.95 ล้านบาท และยาสารสกัดฟ้าทะลายโจร ตรามาดามไทเฮิร์บ จำนวน 0.89 ล้านบาท ในขณะที่ปี 2564-2565 มีรายได้จาก OBM ในส่วนที่เป็นผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จำนวน 56.39 ล้านบาท และจำนวน 12.88 ล้านบาท ตามลำดับ โดยในปี 2564 กลุ่มบริษัทฯ มีรายได้จากการขายแอลกอฮอล์เจลและสเปรย์สำหรับฉีดหน้ากากตรา Specialty จำนวน 10.64 ล้านบาท ในปี 2564 และจำนวน 2.26 ล้านบาท ในปี 2565 และมีรายได้จากการจำหน่ายยาสารสกัดฟ้าทะลายโจร ตรามาดามไทเฮิร์บ จำนวน 45.75 ล้านบาท ในปี 2564 และจำนวน 10.62 ล้านบาท ในปี 2565

ทั้งนี้ หากพิจารณาเฉพาะรายได้จาก OBM ที่ไม่รวมผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จะมีจำนวน 1.71 ล้านบาท ในปี 2564 และจำนวน 17.78 ล้านบาท ในปี 2565 ซึ่งมาจากการจำหน่ายยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง และผลิตภัณฑ์เสริมอาหารสูตรครบถ้วนโคลอชัวร์ ที่เริ่มจำหน่ายในเดือนพฤศจิกายน 2564 เป็นหลัก

สำหรับงวดหกเดือนแรกปี 2566 กลุ่มบริษัทฯ มีรายได้จาก OBM จำนวน 7.68 ล้านบาท ลดลงจากงวดเดียวกันของปีก่อนจำนวน 13.21 ล้านบาท คิดเป็นอัตราการลดลงร้อยละ 63.25 โดยมีสาเหตุหลักมาจากการลดลงของรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จำนวน 10.30 ล้านบาท และการลดลงของรายได้จากการขายผลิตภัณฑ์ที่ไม่เกี่ยวข้องกับการแพร่ระบาดของเชื้อไวรัสโควิด-19 จำนวน 2.92 ล้านบาท

**รายได้จากการให้บริการ**

ในปี 2563-2565 และงวดหกเดือนแรกปี 2566 กลุ่มบริษัทฯ มีรายได้จากการให้บริการจำนวน 1.96 ล้านบาท จำนวน 2.18 ล้านบาท จำนวน 4.27 ล้านบาท และจำนวน 1.92 ล้านบาท ตามลำดับ คิดเป็นสัดส่วนร้อยละ 0.40 ร้อยละ 0.30 ร้อยละ 0.85 และร้อยละ 0.95 ของรายได้รวม ตามลำดับ ทั้งนี้ รายได้จากการให้บริการเป็นรายได้จากธุรกิจสารสกัดสมุนไพรมาตรฐาน ซึ่งประกอบด้วย รายได้จากการรับจ้างสกัดสมุนไพรที่มีจำนวน 1.23 ล้านบาท ในปี 2563 จำนวน 1.70 ล้านบาท ในปี 2564 จำนวน 3.89 ล้านบาท ในปี 2565 และจำนวน 1.69 ล้านบาท ในงวดหกเดือนแรกปี 2566 นอกจากนี้ ยังมีรายได้ค่าบริการอื่นๆ เช่น ค่าบริการพัฒนาสารสกัด ค่าวิเคราะห์ ค่าขนส่ง และค่า Repack เป็นต้น ซึ่งมีจำนวน 0.28 ล้านบาท ในปี 2563 จำนวน 0.17 ล้านบาท ในปี 2564 จำนวน 0.38 ล้านบาท ในปี 2565 และจำนวน 0.23 ล้านบาท ในงวดหกเดือนแรกปี 2566

**รายได้อื่น**

ในปี 2563-2565 กลุ่มบริษัทฯ มีรายได้อื่นจำนวน 10.85 ล้านบาท จำนวน 7.57 ล้านบาท และจำนวน 9.66 ล้านบาท คิดเป็นสัดส่วนร้อยละ 2.22 ร้อยละ 1.06 และร้อยละ 1.92 ของรายได้รวม ตามลำดับ รายได้อื่นที่สำคัญ ได้แก่ รายได้ที่เกิดจากการที่ SI ให้บริการต่างๆ เพื่ออำนวยความสะดวกให้แก่ลูกค้า เช่น รายได้ค่าสินค้าตัวอย่าง รายได้ค่าขึ้นทะเบียน อย. รายได้ค่าต่อทะเบียนสินค้า รายได้ค่าตรวจวิเคราะห์สินค้า และรายได้ค่าพัฒนาสูตร เป็นต้น ในปี 2563-2565 กลุ่มบริษัทฯ รายได้ค่าบริการดังกล่าวจำนวน 4.10 ล้านบาท จำนวน 2.06 ล้านบาท และจำนวน 4.41 ล้านบาท ตามลำดับ

นอกจากนี้ ในปี 2563 กลุ่มบริษัทฯ มีรายการปรับปรุงโบนัสค้างจ่ายในปีก่อนที่ตั้งไว้สูงเกินไปจำนวน 3.73 ล้านบาท และมีรายได้ค่าเช่าคลังสินค้าจำนวน 0.87 ล้านบาท และในปี 2564 กลุ่มบริษัทฯ ได้รับเงินอุดหนุนการจ้างงานจากประกันสังคมจำนวน 1.39 ล้านบาท กำไรจากอัตราแลกเปลี่ยนจำนวน 1.16 ล้านบาท และรายได้เงินสนับสนุนจากกองทุนส่งเสริมการพัฒนาตลาดทุนจำนวน 0.78 ล้านบาท และในปี 2565 กลุ่มบริษัทฯ ได้รับเงินจากการเคลมชุดตรวจ Rapid Antigen Test Kit จำนวน 1.16 ล้านบาท ได้รับเงินอุดหนุนการจ้างงานจากประกันสังคมจำนวน 0.55 ล้านบาท และมีรายได้เงินสนับสนุนจากกองทุนส่งเสริมการพัฒนาตลาดทุนจำนวน 0.79 ล้านบาท

สำหรับงวดหกเดือนแรกปี 2566 กลุ่มบริษัทฯ มีรายได้อื่นจำนวน 3.54 ล้านบาท คิดเป็นสัดส่วนร้อยละ 1.76 ของรายได้รวม รายได้อื่นที่สำคัญ ประกอบด้วย รายได้ที่เกิดจากการที่ SI ให้บริการต่างๆ เพื่ออำนวยความสะดวกให้แก่ลูกค้าจำนวน 1.55 ล้านบาท ดอกเบี้ยจากการชำระหนี้ล่าช้าจำนวน 0.68 ล้านบาท และรายได้เงินสนับสนุนทุนวิจัยจำนวน 0.25 ล้านบาท

**4.2.1.2 ต้นทุนและค่าใช้จ่าย**

ค่าใช้จ่ายหลักของกลุ่มบริษัทฯ ประกอบด้วย ต้นทุนขาย ต้นทุนการให้บริการ ต้นทุนในการจัดจำหน่าย ค่าใช้จ่ายในการบริหาร และค่าใช้จ่ายทางการเงิน โดยในปี 2563-2565 และงวดหกเดือนแรกปี 2566 กลุ่มบริษัทฯ มีค่าใช้จ่ายรวมจำนวน 352.33 ล้านบาท จำนวน 509.84 ล้านบาท จำนวน 415.60 ล้านบาท และจำนวน 166.55 ล้านบาท ตามลำดับ คิดเป็นสัดส่วนร้อยละ 72.26 ร้อยละ 71.21 ร้อยละ 82.68 และร้อยละ 82.55 ของรายได้รวม ตามลำดับ โดยมีรายละเอียดดังนี้

| **ต้นทุนและค่าใช้จ่าย** | **ปี 2563** | | **ปี 2564** | | **ปี 2565** | | **ม.ค. - มิ.ย. 2566** | |
| --- | --- | --- | --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| ต้นทุนขาย | 280.80 | 79.70 | 415.72 | 81.54 | 327.23 | 78.74 | 122.29 | 73.43 |
| ต้นทุนการให้บริการ | 1.39 | 0.39 | 1.58 | 0.31 | 3.31 | 0.79 | 0.86 | 0.52 |
| ค่าใช้จ่ายในการจัดจำหน่าย | 11.25\* | 3.19 | 21.53 | 4.22 | 23.35 | 5.62 | 11.21 | 6.73 |
| ค่าใช้จ่ายในการบริหาร | 53.32\* | 15.13 | 68.31 | 13.40 | 56.13 | 13.51 | 29.57 | 17.75 |
| ค่าใช้จ่ายทางการเงิน | 5.57 | 1.58 | 2.70 | 0.53 | 5.58 | 1.34 | 2.62 | 1.57 |
| **รวมค่าใช้จ่าย** | **352.33** | **100.00** | **509.84** | **100.00** | **415.60** | **100.00** | **166.55** | **100.00** |
| **ร้อยละต่อรายได้รวม** | 72.26 | | 71.21 | | 82.68 | |  | 82.55 |

หมายเหตุ : ปรับปรุงรายการต้นทุนในการจัดจำหน่ายในส่วนของค่าใช้จ่ายพนักงานให้สอดคล้องกับการจัดรายการตามงบการเงินปี 2564-2565 และ งวดหกเดือนแรกปี 2566

**ต้นทุนขายและกำไรขั้นต้น**

ต้นทุนขายถือเป็นค่าใช้จ่ายหลักของกลุ่มบริษัทฯ โดยในปี 2563-2565 และงวดหกเดือนแรกปี 2566 กลุ่มบริษัทฯ มีต้นทุนขายจำนวน 280.80 ล้านบาท จำนวน 415.72 ล้านบาท จำนวน 327.23 ล้านบาท และจำนวน 122.29 ล้านบาท ตามลำดับ และมีกำไรขั้นต้นจำนวน 193.99 ล้านบาท จำนวน 290.50 ล้านบาท จำนวน 161.50 ล้านบาท และจำนวน 74.00 ล้านบาท คิดเป็นอัตรากำไรขั้นต้นเท่ากับร้อยละ 40.86 ร้อยละ 41.13 ร้อยละ 33.04 และร้อยละ 37.70 ตามลำดับ โดยอัตรากำไรขั้นต้นดังกล่าวรวมอัตรากำไรขั้นต้นจากการขาย ATK ซึ่งเป็นผลิตภัณฑ์ที่กลุ่มบริษัทฯ นำเข้ามาจำหน่ายในช่วงสถานการณ์การพร่ระบาดของเชื้อไวรัสโควิด-19 เท่านั้น ทั้งนี้ หากไม่รวม ATK อัตรากำไรขั้นต้นของกลุ่มบริษัทฯ ในปี 2563-2565 จะเท่ากับร้อยละ 40.86 ร้อยละ 42.05 และร้อยละ 36.18 สาเหตุที่อัตรากำไรขั้นต้นในปี 2564 เพิ่มขึ้นจากปี 2563 เกิดจากต้นทุนการผลิตคงที่ต่อหน่วย เช่น ค่าแรงทางตรง ค่าเสื่อมราคา เป็นต้น ลดลงจากการใช้กำลังการผลิตอย่างเต็มที่จากยอดขายที่เพิ่มขึ้น ในขณะที่อัตรากำไรขั้นต้นปี 2565 ลดลงจากปี 2564 อย่างมีนัยสำคัญ เนื่องจากมีการเพิ่มจำนวนบุคลากรฝ่ายวิจัยและพัฒนาและฝ่ายบริหารระบบคุณภาพเพื่อเตรียมรองรับการขยายตลาดทำให้ค่าโสหุ้ยการผลิตเพิ่มขึ้น รวมถึงมีการจ้างพนักงานฝ่ายผลิตเพิ่มในระหว่างปีส่งผลให้ต้นทุนค่าแรงทางตรงเพิ่มขึ้น ในขณะที่การใช้กำลังการผลิตลดลงจากยอดขายที่ลดลงจึงทำให้ต้นทุนการผลิตคงที่ต่อหน่วยเพิ่มขึ้น

สำหรับงวดหกเดือนแรกปี 2566 อัตรากำไรขั้นต้นของกลุ่มบริษัทฯ ที่ไม่รวม ATK เท่ากับร้อยละ 38.00 ลดลงจากงวดหกเดือนแรกของปี 2565 ซึ่งมีอัตรากำไรขั้นต้นเท่ากับร้อยละ 39.34 เกิดจากต้นทุนการผลิตคงที่ต่อหน่วยเพิ่มขึ้น ซึ่งเป็นผลจากยอดขายที่ลดลงส่งผลให้การใช้กำลังการผลิตที่ลดลง

|  |  |  |  |  |  |
| --- | --- | --- | --- | --- | --- |
|  | **ปี 2563** | **ปี 2564** | **ปี 2565** | **ม.ค.-มิ.ย. 2565** | **ม.ค.-มิ.ย. 2566** |
| อัตรากำไรขั้นต้น - รวม ATK (ตามงบการเงินรวม) | 40.86 | 41.13 | 33.04 | 32.70 | 37.70 |
| อัตรากำไรขั้นต้น - ไม่รวม ATK | 40.86 | 42.05 | 36.18 | 39.34 | 38.00 |

**ต้นทุนการให้บริการ**

ในปี 2563-2565 และงวดหกเดือนแรกปี 2566 กลุ่มบริษัทฯ มีต้นทุนการให้บริการจำนวน 1.39 ล้านบาท จำนวน 1.58 ล้านบาท จำนวน 3.31 ล้านบาท และจำนวน 0.86 ล้านบาท คิดเป็นร้อยละ 0.39 ร้อยละ 0.31 ร้อยละ 0.79 และร้อยละ 0.52 ของค่าใช้จ่ายรวม ตามลำดับ โดยต้นทุนการให้บริการ ประกอบด้วย ค่าจ้างสกัดสมุนไพร ค่าบริการรีแพ็คสินค้า และค่าตรวจวิเคราะห์ต่างๆ

**ต้นทุนในการจัดจำหน่าย**

กลุ่มบริษัทฯ มีต้นทุนในการจัดจำหน่ายจำนวน 11.25 ล้านบาท ในปี 2563 จำนวน 21.53 ล้านบาท ในปี 2564 จำนวน 23.35 ล้านบาท ในปี 2565 และจำนวน 11.21 ล้านบาท ในงวดหกเดือนแรกปี 2566 คิดเป็นสัดส่วนร้อยละ 2.37 ร้อยละ 3.05 ร้อยละ 4.78 และร้อยละ 5.71 ของรายได้จากการขาย ตามลำดับ ค่าใช้จ่ายในการจัดจำหน่ายที่สำคัญของกลุ่มบริษัทฯ ได้แก่ ค่าใช้จ่ายทางการตลาด และค่าใช้จ่ายเกี่ยวกับพนักงาน คิดเป็นสัดส่วนประมาณร้อยละ 87-93 ของค่าใช้จ่ายในการจัดจำหน่ายรวมในปี 2563-2565 และงวดหกเดือนแรกปี 2566 โดยมีรายละเอียดดังนี้

* ค่าใช้จ่ายทางการตลาด เป็นค่าใช้จ่ายที่เกิดขึ้นจากการโฆษณาประชาสัมพันธ์และส่งเสริมการขายผลิตภัณฑ์ของกลุ่มบริษัทฯ ในปี 2563-2565 และงวดหกเดือนแรกปี 2566 กลุ่มบริษัทฯ มีค่าใช้จ่ายทางการตลาดจำนวน 3.57 ล้านบาท จำนวน 9.91 ล้านบาท จำนวน 14.51 ล้านบาท และจำนวน 6.54 ล้านบาท ตามลำดับ คิดเป็นสัดส่วนร้อยละ 31.73 ร้อยละ 46.04 ร้อยละ 62.15 และร้อยละ 58.29 ของต้นทุนในการจัดจำหน่ายรวม ตามลำดับ สาเหตุที่ค่าใช้จ่ายทางการตลาดในปี 2564 เพิ่มขึ้นอย่างมีนัยสำคัญ เนื่องจากกลุ่มบริษัทฯ เริ่มนำเข้าชุดตรวจเชื้อไวรัส COVID-19 (Rapid Antigen Test Kit) มาจำหน่ายทำให้เกิดค่าใช้จ่ายทางการตลาดที่เกี่ยวข้องกับการส่งเสริมการขายชุดตรวจเชื้อไวรัส COVID-19 จำนวน 7.72 ล้านบาท เช่น การแจกตัวอย่างชุดตรวจ การจัดกิจกรรมสาธิตวิธีการใช้ชุดตรวจ ค่าสิ่งพิมพ์วิธีการใช้ชุดตรวจ และค่าคอมมิชชั่นที่จ่ายให้แก่บุคคลภายนอกในการขายชุดตรวจ เป็นต้น สำหรับปี 2565 ค่าใช้จ่ายทางการตลาดที่เกิดขึ้นส่วนใหญ่เกิดจากการสร้างการจดจำของตราสินค้า “Wellnova” ซึ่งเป็นตราสินค้าใหม่อย่างต่อเนื่อง และการส่งเสริมการขายผลิตภัณฑ์เสริมอาหารสูตรครบถ้วนโคลอชัวร์ที่เป็นผลิตภัณฑ์ภายใต้ตราสินค้าของบริษัทฯ ที่เริ่มจำหน่ายในเดือนพฤศจิกายน 2564 เช่น ค่าจัดกิจกรรมชงชิม ค่าธรรมเนียมแรกเข้าในการนำสินค้าไปวางจำหน่ายในร้านโมเดิร์นเทรด ค่าผลิต VDO เพื่อลงโฆษณาในสื่อออนไลน์ เป็นต้น ซึ่งมีจำนวน 9.30 ล้านบาท นอกจากนี้ ยังมีค่าใช้จ่ายในการออกงานแสดงสินค้าสำหรับผลิตภัณฑ์สารสกัดสมุนไพรมาตรฐานและผลิตภัณฑ์เพื่อสุขภาพ ความงาม และสุขอนามัยจำนวน 2.31 ล้านบาท และค่าใช้จ่ายทางการตลาดที่เกี่ยวข้องกับการส่งเสริมการขายชุดตรวจเชื้อไวรัส COVID-19 จำนวน 1.66 ล้านบาท ในขณะที่ค่าใช้จ่ายทางการตลาดที่เกิดขึ้นในงวดหกเดือนแรกปี 2566 เป็นการส่งเสริมการขายผลิตภัณฑ์เสริมอาหารสูตรครบถ้วนโคลอชัวร์เป็นหลัก
* ค่าใช้จ่ายเกี่ยวกับพนักงาน เป็นค่าตอบแทนที่จ่ายให้แก่พนักงานฝ่ายขายและการตลาดของกลุ่มบริษัทฯ เช่น เงินเดือน โบบัส คอมมิชชั่น และสวัสดิการต่างๆ เป็นต้น ในปี 2563-2565 กลุ่มบริษัทฯ มีค่าใช้จ่ายเกี่ยวกับพนักงานจำนวน 6.21 ล้านบาท จำนวน 9.55 ล้านบาท และจำนวน 7.13 ล้านบาท ตามลำดับ คิดเป็นสัดส่วนร้อยละ 55.24 ร้อยละ 44.34 และร้อยละ 30.54 ของต้นทุนในการจัดจำหน่ายรวม ตามลำดับ โดยค่าใช้จ่ายพนักงานที่เพิ่มขึ้นในปี 2564 เป็นผลมาจากการที่กลุ่มบริษัทฯ อยู่ระหว่างการสร้างทีมงานฝ่ายขายและการตลาดและสรรหาบุคลากรที่มีความสามารถและประสบการณ์ทำให้มีฐานเงินเดือนที่เพิ่มสูงขึ้น ประกอบกับค่าคอมมิชชั่นที่เพิ่มขึ้นจากรายได้จากการขายที่เพิ่มขึ้น ในขณะที่ปี 2565 กลุ่มบริษัทฯ มีค่าใช้จ่ายเกี่ยวกับพนักงานลดลงจากการจ่ายค่าคอมมิชชั่นที่ลดลงตามรายได้จากการขาย และกลุ่มบริษัทฯ ยังอยู่ระหว่างการสร้างทีมงานฝ่ายขายและการตลาดต่อเนื่องจากปี 2564 สำหรับงวดหกเดือนแรกปี 2566 กลุ่มบริษัทฯ มีค่าใช้จ่ายเกี่ยวกับพนักงานจำนวน 3.79 ล้านบาท ลดลงจากงวดเดียวกันของปีก่อนเล็กน้อยจำนวน 0.14 ล้านบาท เป็นผลมาจากค่าคอมมิชชั่นที่ลดลงตามรายได้จากการขายที่ลดลง

**ค่าใช้จ่ายในการบริหาร**

ในปี 2563-2565 และงวดหกเดือนแรกปี 2566 กลุ่มบริษัทฯ มีค่าใช้จ่ายในการบริหารจำนวน 53.32 ล้านบาท จำนวน 68.32 ล้านบาท จำนวน 56.13 ล้านบาท และจำนวน 29.57 ล้านบาท ตามลำดับ คิดเป็นสัดส่วนร้อยละ 10.94 ร้อยละ 9.54 ร้อยละ 11.17 และร้อยละ 14.66 ของรายได้รวม ตามลำดับ โดยค่าใช้จ่ายในการบริหารที่สำคัญ ได้แก่ ค่าใช้จ่ายเกี่ยวกับพนักงาน เช่น เงินเดือน โบนัส สวัสดิการ ซึ่งในปี 2563-2565 มีจำนวน 20.89 ล้านบาท จำนวน 26.03 ล้านบาท และจำนวน 37.39 ล้านบาท คิดเป็นสัดส่วนร้อยละ 39.19 ร้อยละ 38.10 และร้อยละ 66.62 ของค่าใช้จ่ายในการบริหารรวม สาเหตุที่สัดส่วนค่าใช้จ่ายเกี่ยวกับพนักงานเพิ่มสูงขึ้นอย่างมีนัยสำคัญในปี 2565 เนื่องจากกลุ่มบริษัทฯ มีการปรับโครงสร้างการบริหารงานภายในโดยมีการจ้างผู้บริหาร และพนักงานระดับอาวุโสเพิ่มเติมเพื่อเตรียมความพร้อมในการนำบริษัทเข้าจดทะเบียนในตลาดหลักทรัพย์ นอกจากนี้ กลุ่มบริษัทฯ ยังมีค่าธรรมเนียมวิชาชีพจำนวน 10.42 ล้านบาท จำนวน 9.97 ล้านบาท จำนวน 10.47 ล้านบาท คิดเป็นสัดส่วนร้อยละ 19.54 ร้อยละ 14.59 ร้อยละ 18.66 ของค่าใช้จ่ายในการบริหารรวม ในปี 2563-2565 ตามลำดับ ประกอบกับในปี 2565 กลุ่มบริษัทฯ มีการตั้งค่าเผื่อผลขาดทุนด้านเครดิตเพิ่มขึ้นจากปี 2564 จำนวน 12.67 ล้านบาท และมีค่าเผื่อหนี้สงสัยจะสูญโอนกลับจำนวน 12.43 ล้านบาท ซึ่งเป็นผลจากการที่กลุ่มบริษัทฯ ให้ความสำคัญในการติดตามหนี้ตั้งแต่ปี 2564 ทำให้ได้รับชำระเงินจากลูกหนี้ที่ค้างชำระนานเพิ่มขึ้น จึงมีการปรับปรุงนโยบายการตั้งค่าเผื่อผลขาดทุนด้านเครดิตให้สอดคล้องกับข้อมูลการจ่ายชำระหนี้ของลูกหนี้มากยิ่งขึ้น

สำหรับงวดหกเดือนแรกปี 2566 กลุ่มบริษัทฯ มีค่าใช้จ่ายในการบริหารจำนวน 29.57 ล้านบาท ซึ่งลดลงจากงวดเดียวกันของปีก่อนจำนวน 2.94 ล้านบาท คิดเป็นอัตราการลดลงร้อยละ 9.05 โดยค่าใช้จ่ายที่สำคัญได้แก่ ค่าใช้จ่ายเกี่ยวกับพนักงานจำนวน 18.85 ล้านบาท ค่าธรรมเนียมวิชาชีพจำนวน 6.17 ล้านบาท และมีค่าเผื่อหนี้สงสัยจะสูญโอนกลับจำนวน 5.25 ล้านบาท ซึ่งเป็นผลมาจากประสิทธิภาพในการติดตามหนี้ที่ดีขึ้น

**ต้นทุนทางการเงิน**

ปี 2563-2565 และงวดหกเดือนแรกปี 2566 กลุ่มบริษัทฯ มีต้นทุนทางการเงินจำนวน 5.57 ล้านบาท จำนวน 2.70 ล้านบาท จำนวน 5.58 ล้านบาท และจำนวน 2.62 ล้านบาท ตามลำดับ ซึ่งเป็นดอกเบี้ยจ่ายที่เกิดจากเงินกู้ยืมทั้งในส่วนของเงินกู้ยืมระยะสั้นจากบุคคลที่เกี่ยวข้อง เงินกู้ยืมระยะยาวจากสถาบันการเงิน และเงินกู้ยืมระยะยาวจากบริษัทที่เกี่ยวข้อง ทั้งนี้ ในปี 2564 กลุ่มบริษัทฯ มีค่าใช้จ่ายทางการเงินลดลง เนื่องจากมีการทยอยชำระคืนเงินกู้ยืมระยะยาวจากสถาบันการเงินตามสัญญาเงินกู้ ในขณะที่มีเงินกู้ยืมระยะสั้นจากบุคคลที่เกี่ยวข้องเพิ่มขึ้นซึ่งมีอัตราดอกเบี้ยจ่ายต่ำกว่าเงินกู้ยืมจากสถาบันการเงิน ในขณะที่ปี 2565 กลุ่มบริษัทฯ มียอดเงินกู้ยืมระยะยาวจากบริษัทที่เกี่ยวข้องเพิ่มขึ้นอย่างมีนัยสำคัญจากการกู้ยืมเงินจากบริษัทที่เกี่ยวข้องจำนวน 191.00 ล้านบาท เพื่อใช้ในการปรับโครงสร้างกลุ่มบริษัทฯ จึงทำให้ดอกเบี้ยจ่ายเพิ่มขึ้นในปี 2565 และงวดหกเดือนแรกปี 2566

**4.2.1.3 กำไรสุทธิ**

จากผลการดำเนินงานที่กล่าวมาข้างต้น ทำให้ในปี 2563-2565 กลุ่มบริษัทฯ มีกำไรสุทธิจำนวน 109.86 ล้านบาท จำนวน 166.99 ล้านบาท และจำนวน 68.00 ล้านบาท คิดเป็นอัตรากำไรสุทธิร้อยละ 22.53 ร้อยละ 23.32 และร้อยละ 13.53 ตามลำดับ สาเหตุที่อัตรากำไรสุทธิในปี 2565 ลดลงอย่างมีนัยสำคัญเป็นผลมาจากต้นทุนขายที่เพิ่มขึ้นจากการเพิ่มจำนวนบุคลากรฝ่ายวิจัยและพัฒนาและฝ่ายบริหารระบบคุณภาพเพื่อเตรียมรองรับการขยายตลาดทำให้ค่าโสหุ้ยการผลิตเพิ่มขึ้น รวมถึงมีการจ้างพนักงานฝ่ายผลิตเพิ่มในระหว่างปีส่งผลให้ต้นทุนค่าแรงทางตรงเพิ่มขึ้น ในขณะที่การใช้กำลังการผลิตลดลงจากยอดขายที่ลดลงจึงทำให้ต้นทุนการผลิตคงที่ต่อหน่วยเพิ่มขึ้น นอกจากนี้ กลุ่มบริษัทฯ ยังมีค่าใช้จ่ายในการสร้างการจดจำของตราสินค้า “Wellnova” ซึ่งเป็นตราสินค้าใหม่ และการส่งเสริมการขายผลิตภัณฑ์เสริมอาหารโคลอชัวร์ ตรา Wellnova ที่เป็นผลิตภัณฑ์ภายใต้ตราสินค้าของบริษัทฯ ที่เริ่มจำหน่ายในเดือนพฤศจิกายน 2564 จำนวน 9.30 ล้านบาท รวมถึงการมีดอกเบี้ยจ่ายที่สูงขึ้นจากการเพิ่มขึ้นของเงินกู้ยืมระยะยาวจากบริษัทที่เกี่ยวข้องที่เพิ่มขึ้นอย่างมีนัยสำคัญ

สำหรับงวดหกเดือนแรกปี 2566กลุ่มบริษัทฯ มีกำไรสุทธิจำนวน 26.58 ล้านบาทคิดเป็นอัตรากำไรสุทธิร้อยละ 13.17 ลดลงจากงวดหกเดือนแรกปี 2565 ที่มีกำไรสุทธิจำนวน 40.57 ล้านบาท คิดเป็นอัตรากำไรสุทธิร้อยละ 14.80 เกิดจากต้นทุนการผลิตคงที่ต่อหน่วยเพิ่มขึ้น ซึ่งเป็นผลจากยอดขายที่ลดลงส่งผลให้การใช้กำลังการผลิตที่ลดลง นอกจากนี้ กลุ่มบริษัทฯ ยังมีต้นทุนในการจัดจำหน่ายที่สูงขึ้นจากการโฆษณาประชาสัมพันธ์และส่งเสริมการขายผลิตภัณฑ์เสริมอาหารสูตรครบถ้วนโคลอชัวร์ และยังมีภาระดอกเบี้ยจ่ายที่สูงขึ้น

**4.2.2 ฐานะทางการเงิน**

**4.2.2.1 สินทรัพย์**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีสินทรัพย์รวมจำนวน 517.29 ล้านบาท จำนวน 750.19 ล้านบาท จำนวน 712.48 ล้านบาท และจำนวน 680.68 ล้านบาท ตามลำดับ โดยสินทรัพย์ที่สำคัญของกลุ่มบริษัทฯ ได้แก่ ที่ดิน อาคาร และอุปกรณ์ เงินสดและรายการเทียบเท่าเงินสด สินค้าคงเหลือ และลูกหนี้การค้าและลูกหนี้หมุนเวียนอื่น โดย ณ สิ้นปี 2565 สัดส่วนของรายการสินทรัพย์ที่สำคัญดังกล่าวต่อสินทรัพย์รวมคิดเป็นร้อยละ 37.27 ร้อยละ 30.27 ร้อยละ 17.96 และร้อยละ 7.82 ตามลำดับ และณ สิ้นไตรมาส 2 ปี 2566 สัดส่วนของรายการสินทรัพย์ที่สำคัญดังกล่าวต่อสินทรัพย์รวมคิดเป็นร้อยละ 37.82 ร้อยละ 26.60 ร้อยละ 18.24 และร้อยละ 12.58 ตามลำดับ

**เงินสดและรายการเทียบเท่าเงินสด**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีเงินสดและรายการเทียบเท่าเงินสดจำนวน 100.92 ล้านบาท จำนวน 163.82 ล้านบาท จำนวน 215.64 ล้านบาท และจำนวน 181.06 ล้านบาท ตามลำดับ คิดเป็นสัดส่วนร้อยละ 19.51 ร้อยละ 21.84 ร้อยละ 30.27 และร้อยละ 26.60 ของสินทรัพย์รวม ตามลำดับ โดยเงินสดและรายการเทียบเท่าเงินสดที่เพิ่มขึ้นในปี 2564 เป็นผลมาจากผลการดำเนินงานที่เติบโตขึ้น ในขณะที่ปี 2565 กลุ่มบริษัทฯ มีเงินกู้ยืมระยะยาวจากบริษัทที่เกี่ยวข้องจำนวน 191.00 ล้านบาท เพื่อใช้ในการปรับโครงสร้างกลุ่มบริษัทฯ รวมทั้งได้รับเงินสดจากการเพิ่มทุนจำนวน 102.35 ล้านบาท สำหรับงวดหกเดือนแรกปี 2566 กลุ่มบริษัทฯ มีผลการดำเนินงานที่ลดลง และมีการชำระคืนเงินกู้ยืมระยะยาวจากบริษัทที่เกี่ยวข้องทั้งจำนวนเมื่อวันที่ 29 มิถุนายน 2566 โดยใช้เงินจากเงินกู้ยืมเงินระยะสั้นจากสถาบันการเงินจำนวน 130 ล้านบาท และใช้เงินทุนหมุนเวียนจำนวน 61 ล้านบาท

**ลูกหนี้การค้า**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีลูกหนี้การค้าก่อนหักค่าเผื่อผลขาดทุนด้านเครดิตจำนวน 61.58 ล้านบาท จำนวน 103.80 ล้านบาท จำนวน 61.28 ล้านบาท และจำนวน 78.19 ล้านบาท ตามลำดับ คิดเป็นสัดส่วนร้อยละ 11.90 ร้อยละ 13.84 ร้อยละ 8.60 และร้อยละ 11.49 ของสินทรัพย์รวม ตามลำดับ โดยลูกหนี้การค้า ณ สิ้นปี 2564 เพิ่มขึ้นอย่างมีนัยสำคัญตามยอดขายที่เพิ่มขึ้นตามที่อธิบายในหัวข้อรายได้จากการขาย

กลุ่มบริษัทฯ มีนโยบายการให้ระยะเวลาการชำระหนี้ (Credit Term) แก่ลูกค้าประมาณ 30-60 วัน ในกรณีเป็นลูกค้าใหม่ กลุ่มบริษัทฯ จะกำหนดให้ลูกค้าชำระค่าสินค้าเป็นเงินสดก่อนส่งมอบสินค้า โดยอาจพิจารณาให้ Credit Term เมื่อลูกค้าแจ้งความประสงค์และมีการสั่งซื้อสินค้าอย่าต่อเนื่องอย่างน้อย 3 รอบบิลการสั่งซื้อภายใน 1 ปี และยอดการสั่งซื้อต่อใบสั่งซื้อ 200,000 บาทขึ้นไป โดยในปี 2563-2565 และงวด 6 เดือนปี 2566 กลุ่มบริษัทฯ มีระยะเวลาในการเก็บหนี้เฉลี่ยเท่ากับ 47.34 วัน 42.74 วัน 61.64 วัน และ 64.84 วัน ตามลำดับ

| **ระยะเวลาค้างชำระ** | **ณ 31 ธ.ค. 2563** | | **ณ 31 ธ.ค. 2564** | | **ณ 31 ธ.ค. 2565** | | **ณ 30 มิ.ย. 2556** | |
| --- | --- | --- | --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| ยังไม่ถึงกำหนดชำระ | 36.54 | 59.33 | 53.35 | 51.40 | 30.33 | 49.50 | 52.81 | 67.54 |
| เกินกำหนดชำระ: |  |  |  |  |  |  |  |  |
| ไม่เกิน 3 เดือน | 21.14 | 34.32 | 35.59 | 34.29 | 14.34 | 23.40 | 21.47 | 27.45 |
| 3 - 6 เดือน | 0.72 | 1.17 | 6.33 | 6.10 | 11.07 | 18.07 | - | - |
| 6 - 12 เดือน | 0.64 | 1.04 | 5.13 | 4.94 | 2.68 | 4.38 | 0.39 | 0.50 |
| มากกว่า 12 เดือน | 2.54 | 4.13 | 3.40 | 3.27 | 2.85 | 4.65 | 3.52 | 4.51 |
| รวมลูกหนี้การค้า | 61.58 | 100.00 | 103.80 | 100.00 | 61.28 | 100.00 | 78.19 | 100.00 |
| หัก ค่าเผื่อผลขาดทุนด้านเครดิต | (10.44) |  | (22.58) |  | (10.14) |  | (5.06) |  |
| **ลูกหนี้การค้า - สุทธิ** | **51.14** |  | **81.22** |  | **51.14** |  | **73.14** |  |

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีลูกหนี้ที่ยังไม่ถึงกำหนดชำระและค้างชำระไม่เกิน 3 เดือนรวมคิดเป็นสัดส่วนร้อยละ 93.65 ร้อยละ 85.69 ร้อยละ 72.90 และร้อยละ 94.99 ของลูกค้าการค้าก่อนหักค่าเผื่อผลขาดทุนด้านเครดิต ตามลำดับ ในขณะที่หนี้ค้างชำระตั้งแต่ 3 เดือนขึ้นไปของกลุ่มบริษัทฯ เพิ่มขึ้นในปี 2564 และปี 2565 โดยหนี้เกินกำหนดชำระ 3-6 เดือน ณ สิ้นปี 2564 เป็นลูกหนี้ค้างชำระจากลูกหนี้รายหนึ่งจำนวน 5.78 ล้านบาท ซึ่งได้จ่ายชำระหนี้ทั้งหมดแล้ว สำหรับหนี้เกินกำหนดชำระ 3-6 เดือน ณ สิ้นปี 2565 เป็นลูกหนี้ค้างชำระจากลูกหนี้รายหนึ่งจำนวน 9.81 ล้านบาท ซึ่งได้ทำสัญญาประนอมหนี้เมื่อวันที่ 25 มีนาคม 2566 ในการผ่อนชำระหนี้ค้างชำระเป็นรายเดือน พร้อมดอกเบี้ยค่าปรับจากการค้างชำระในอัตราร้อยละ 1.25 ต่อปี ณ สิ้นไตรมาส 2 ปี 2566 ลูกหนี้รายดังกล่าวมีการผ่อนชำระตามสัญญาประนอมหนี้ โดยมียอดหนี้ค้างชำระคงเหลือจำนวน 8.31 ล้านบาท

กลุ่มบริษัทฯ มีนโยบายการตั้งค่าเผื่อผลขาดทุนด้านเครดิตที่คาดว่าจะเกิดขึ้นตามหลักการของมาตรฐานรายงานทางการเงินฉบับที่ 9 เรื่อง เครื่องมือทางการเงิน โดยกลุ่มบริษัทฯ จะพิจารณาถึงข้อมูลการจ่ายชำระของลูกหนี้ในอดีต และอายุของหนี้ที่คงค้างในการประกอบการพิจารณา รวมถึงพิจารณาความเสียหายที่อาจเกิดขึ้นในอนาคต ทั้งนี้ ณ สิ้นปี 2563-2565 และ ณ สิ้นไตรมาสสองปี 2566 กลุ่มบริษัทฯ มีการตั้งค่าเผื่อผลขาดทุนด้านเครดิตจำนวน 10.44 ล้านบาท จำนวน 22.58 ล้านบาท จำนวน 10.14 ล้านบาท และจำนวน 5.06 ล้านบาท ตามลำดับ สาเหตุที่ค่าเผื่อผลขาดทุนด้านเครดิต ณ สิ้นปี 2564 เพิ่มขึ้นอย่างมีนัยสำคัญส่วนใหญ่เป็นลูกหนี้ที่เกิดจากการขายสินค้าที่เกี่ยวข้องกับโรคโควิด-19 เช่น แอลกอฮอล์เจล ATK ยาสารสกัดฟ้าทะลายโจร ซึ่งเป็นลูกค้ารายใหม่ที่ชำระหนี้ล่าช้า อย่างไรก็ตาม ลูกหนี้ดังกล่าวได้มีการชำระหนี้ทั้งหมดแล้ว หากพิจารณาข้อมูลการจ่ายชำระหนี้ของลูกหนี้ในปี 2565 จะเห็นว่า Loss Rate ลดลงอย่างมาก แสดงให้เห็นถึงประสิทธิภาพในการติดตามหนี้ กลุ่มบริษัทฯ จึงมีการปรับปรุงนโยบายการตั้งค่าเผื่อผลขาดทุนด้านเครดิตให้สอดคล้องกับข้อมูลการจ่ายชำระหนี้ของลูกหนี้มากยิ่งขึ้น ส่งผลทำให้ค่าเผื่อผลขาดทุนด้านเครดิตในปี 2565 มีจำนวน 10.14 ล้านบาท และสำหรับงวดหกเดือนแรกปี 2566 สัดส่วนของลูกหนี้ที่ยังไม่ถึงกำหนดชำระและค้างชำระไม่เกิน 3 เดือนเพิ่มขึ้นเป็นร้อยละ 94.99 จากร้อยละ 72.90 ในปี 2565 ทำให้ค่าเผื่อผลขาดทุนด้านเครดิตลดลงเป็นจำนวน 5.06 ล้านบาท

**สินค้าคงเหลือ**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีสินค้าคงเหลือก่อนหักค่าเผื่อการลดมูลค่าสินค้าคงเหลือจำนวน 81.00 ล้านบาท จำนวน 221.86 ล้านบาท จำนวน 138.57 ล้านบาท และจำนวน 131.94 ล้านบาท ตามลำดับ คิดเป็นสัดส่วนร้อยละ 15.66 ร้อยละ 28.24 ร้อยละ 19.45 และร้อยละ 19.38 ของสินทรัพย์รวม ตามลำดับ

|  | **ณ 31 ธ.ค. 2563** | | **ณ 31 ธ.ค. 2564** | | **ณ 31 ธ.ค. 2565** | | **ณ 30 มิ.ย. 2566** | |
| --- | --- | --- | --- | --- | --- | --- | --- | --- |
|  | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| สินค้าสำเร็จรูป | 14.22 | 17.55 | 89.50 | 42.25 | 30.33 | 21.89 | 26.61 | 20.17 |
| งานระหว่างทำ | 10.32 | 12.75 | 39.60 | 18.69 | 37.62 | 27.15 | 36.71 | 27.82 |
| วัตถุดิบ | 43.72 | 53.98 | 65.23 | 30.79 | 52.77 | 38.08 | 55.15 | 41.80 |
| บรรจุภัณฑ์ | 12.23 | 15.10 | 17.53 | 8.27 | 17.85 | 12.88 | 12.38 | 9.39 |
| สินค้าระหว่างทาง | 0.51 | 0.62 | - | - | - | - | 1.09 | 0.83 |
| รวมสินค้าคงเหลือ | 81.00 | 100.00 | 211.86 | 100.00 | 138.57 | 100.00 | 131.94 | 100.00 |
| หัก ค่าเผื่อการลดมูลค่าสินค้าคงเหลือ | (4.62) |  | (27.28) |  | (10.58) |  | (7.76) |  |
| **สินค้าคงเหลือ - สุทธิ** | **76.38** |  | **184.58** |  | **127.99** |  | **124.18** |  |

ณ สิ้นปี 2564 กลุ่มบริษัทฯ มีสินค้าคงเหลือก่อนหักค่าเผื่อการลดมูลค่าสินค้าคงเหลือจำนวน 211.86 ล้านบาท เพิ่มขึ้นอย่างมีนัยสำคัญจาก ณ สิ้นปี 2563 จำนวน 130.86 ล้านบาท สาเหตุหลักมาจากการเพิ่มขึ้นของสินค้าคงเหลือที่เกี่ยวข้องกับการแพร่ระบาดของเชื้อไวรัสโควิด-19 ประกอบด้วย สินค้าสำเร็จรูปเพิ่มขึ้นจำนวน 75.28 ล้าน ส่วนใหญ่เป็นสต็อก ATK จำนวน 65.71 ล้านบาท สารสกัดฟ้าทะลายโจร (Andrographis Extract Powder) จำนวน 6.40 ล้านบาท และสารสกัดกระชายขาว (Fingerroot Extract Powder) จำนวน 2.47 ล้านบาท นอกจากนี้ กลุ่มบริษัทฯ ยังมีงานระหว่างทำเพิ่มขึ้นจำนวน 29.28 ล้านบาท และวัตถุดิบเพิ่มขึ้นจำนวน 21.51 ล้านบาท ซึ่งส่วนใหญ่เป็นผลิตภัณฑ์กลุ่มที่มีความต้องการที่สูงในช่วงของการแพร่ระบาดของเชื้อไวรัสโควิด-19 กลุ่มบริษัทฯ จึงมีการเก็บสต็อกสินค้าในส่วนนี้เพิ่มขึ้น

ณ สิ้นปี 2565 กลุ่มบริษัทฯ มีสินค้าคงเหลือก่อนหักค่าเผื่อการลดมูลค่าสินค้าคงเหลือจำนวน 138.57 ล้านบาท ลดลงจาก ณ สิ้นปี 2564 จำนวน 73.29 ล้านบาท สาเหตุหลักมาจากการลดลงของสินค้าสำเร็จรูปจำนวน 59.17 ล้านบาท จากการจำหน่าย ATK ในระหว่างปี 2565 ทำให้สต็อก ATK ณ สิ้นปี 2565 มีจำนวน 1.62 ล้านบาท ในขณะที่งานระหว่างทำลดลงจำนวน 1.98 ล้านบาท และวัตถุดิบลดลงจำนวน 12.46 ล้านบาท จากการนำไปใช้ในการผลิตสินค้าสำเร็จรูปเพื่อจำหน่าย

ณ สิ้นไตรมาสสองปี 2566 กลุ่มบริษัทฯ มีสินค้าคงเหลือก่อนหักค่าเผื่อการลดมูลค่าสินค้าคงเหลือจำนวน 131.94 ล้านบาท ลดลงจาก ณ สิ้นปี 2565 จำนวน 6.63 ล้านบาท สาเหตุหลักมาจากการลดลงของสินค้าสำเร็จรูปจำนวน 3.72 ล้านบาท และการลดลงของบรรจุภัณฑ์จำนวน 5.47 ล้านบาท ในขณะที่วัตถุดิบเพิ่มขึ้นจำนวน 2.38 ล้านบาท

กลุ่มบริษัทฯ มีนโยบายการตั้งค่าเผื่อการลดมูลค่าของสินค้าคงเหลือ โดยพิจารณาจากการเคลื่อนไหวของสินค้าคงเหลือ และมูลค่าสุทธิของสินค้าคงเหลือที่คาดว่าจะได้รับในอนาคต (NRV) และสำหรับ WELL จะพิจารณาจากอายุคงเหลือของสินค้าคงเหลือ ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีการตั้งค่าเผื่อการลดมูลค่าสินค้าคงเหลือจำนวน 4.62 ล้านบาท จำนวน 27.28 ล้านบาท จำนวน 10.58 ล้านบาท และจำนวน 7.76 ล้านบาท ตามลำดับ สาเหตุที่ค่าเผื่อการลดมูลค่าสินค้าคงเหลือ ณ สิ้นปี 2564 เพิ่มขึ้นจาก ณ สิ้นปี 2563 จำนวน 22.66 ล้านบาท เกิดจากการที่กลุ่มบริษัทฯ ตั้งค่าเผื่อสินค้าลดลงสำหรับสต็อก ATK จำนวน 15.60 ล้านบาท โดยพิจารณาจากส่วนต่างระหว่างต้นทุนและราคาที่คาดว่าจะขาย ในขณะที่กลุ่มบริษัทฯ บริหารจัดการการหมุนเวียนของสินค้าคงเหลือได้ดีขึ้นจึงมีการโอนกลับค่าเผื่อการลดมูลค่าสินค้าคงเหลือ ณ สิ้นปี 2565 และ ณ สิ้นไตรมาส 2 ปี 2566

**ที่ดิน อาคาร และอุปกรณ์**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีที่ดิน อาคาร และอุปกรณ์สุทธิจำนวน 267.16 ล้านบาท จำนวน 272.80 ล้านบาท จำนวน 265.55 ล้านบาท และจำนวน 257.46 ล้านบาท คิดเป็นสัดส่วนต่อสินทรัพย์รวมเท่ากับร้อยละ 51.65 ร้อยละ 36.36 ร้อยละ 37.27 และร้อยละ 37.82 ตามลำดับ

สำหรับปี 2564 กลุ่มบริษัทฯ มีที่ดิน อาคาร และอุปกรณ์สุทธิเพิ่มขึ้นจากปี 2563 จำนวน 5.64 ล้านบาท เนื่องจากกลุ่มบริษัทฯ ลงทุนในเครื่องจักร อุปกรณ์โรงงาน เครื่องมือและเครื่องใช้โรงงานจำนวน 7.72 ล้านบาท เช่น เครื่องบรรจุแคปซูลแบบอัตโนมัติ ตู้ควบคุมอุณภูมิและความชื้น และเครื่องติดสติ๊กเกอร์ เป็นต้น ลงทุนในเครื่องตกแต่งติดตั้งและเครื่องใช้สำนักงานมูลค่ารวม 5.96 ล้านบาท และซื้อยานพาหนะเพิ่มเติมจำนวน 2.88 ล้านบาท นอกจากนี้ ยังมีการปรับปรุงโรงงานสารสกัดสมุนไพรจำนวน 7.06 ล้านบาท ในขณะที่มีค่าเสื่อมราคาจำนวน 22.27 ล้านบาท

สำหรับปี 2565 กลุ่มบริษัทฯ มีที่ดิน อาคาร และอุปกรณ์สุทธิลดลงจากปี 2564 จำนวน 7.25 ล้านบาท เนื่องจากกลุ่มบริษัทฯ ได้ลงทุนในเครื่องจักร อุปกรณ์โรงงาน เครื่องมือและเครื่องใช้โรงงานจำนวน 6.35 ล้านบาท เช่น เครื่องบรรจุของเหลวแบบอัตโนมัติ หอหล่อเย็น เป็นต้น ลงทุนในเครื่องตกแต่งติดตั้งและเครื่องใช้สำนักงานจำนวน 3.81 ล้านบาท และซื้อยานพาหนะเพิ่มเติมจำนวน 0.83 ล้านบาท นอกจากนี้ ยังมีการปรับปรุงโรงงานสารสกัดสมุนไพรจำนวน 5.12 ล้านบาท ในขณะที่มีค่าเสื่อมราคาจำนวน 24.45 ล้านบาท

สิ้นไตรมาสสองปี 2566 กลุ่มบริษัทฯ มีที่ดิน อาคาร และอุปกรณ์สุทธิลดลงจาก ณ สิ้นปี 2565 จำนวน 8.09 ล้านบาท เนื่องจากกลุ่มบริษัทฯ ลงทุนในเครื่องมือและเครื่องใช้โรงงานและเครื่องตกแต่งติดตั้งและเครื่องใช้สำนักงานมูลค่ารวม 2.47 ล้านบาท และมีการโอนยานพาหนะมาจากสินทรัพย์สิทธิการใช้มูลค่าตามบัญชีรวม 2.13 ล้านบาท ในขณะที่มีค่าเสื่อมราคาจำนวน 12.70 ล้านบาท

**4.2.2.2 หนี้สิน**

ณ สิ้นปี 2563-2565 และสิ้นไตรมาส 2 ปี 2566 กลุ่มบริษัทฯ มีหนี้สินรวมจำนวน164.47 ล้านบาท จำนวน 171.41 ล้านบาท จำนวน 290.69 ล้านบาทและจำนวน 205.65 ล้านบาท ตามลำดับ สาเหตุที่หนี้สินรวม ณ สิ้นปี 2564 เพิ่มขึ้นจาก ณ สิ้นปี 2563 จำนวน 6.93 ล้านบาท เกิดจากเงินกู้ยืมระยะสั้นจากบุคคลที่เกี่ยวข้องเพิ่มขึ้นจำนวน 17.00 ล้านบาท เพื่อใช้เป็นเงินทุนหมุนเวียนในกิจการ และภาษีเงินได้นิติบุคคลค้างจ่ายเพิ่มขึ้นจำนวน 7.63 ล้านบาท จากกำไรสุทธิที่เพิ่มขึ้น ในขณะที่เงินกู้ยืมระยะยาวและส่วนของเงินกู้ยืมระยาวจากสถาบันการเงินที่ถึงกำหนดชำระภายในหนึ่งปีซึ่งเป็นเงินกู้ที่นำมาใช้ในการก่อสร้างโรงงานผลิตผลิตภัณฑ์เพื่อสุขภาพ ความงาม และสุขอนามัย และลงทุนในเครื่องจักรลดลงจากจำนวน 21.21 ล้านบาท

ณ สิ้นปี 2565 หนี้สินรวมของกลุ่มบริษัทฯ เพิ่มขึ้นจาก ณ สิ้นปี 2564 จำนวน 119.28 ล้านบาท เป็นผลมาจากเงินกู้ยืมระยะยาวจากบริษัทที่เกี่ยวข้องเพิ่มขึ้นจำนวน 191.00 ล้านบาท เพื่อนำมาใช้ในการปรับโครงสร้างกลุ่มบริษัทฯ ในขณะที่เงินกู้ยืมระยะสั้นจากบุคคลที่เกี่ยวข้องลดลงจำนวน 25.09 ล้านบาท และเงินกู้ยืมระยะยาวและส่วนของเงินกู้ยืมระยาวจากสถาบันการเงินที่ถึงกำหนดชำระภายในหนึ่งปีลดลงจำนวน 18.23 ล้านบาท ภาษีเงินได้นิติบุคคลค้างจ่ายลดลงจำนวน 27.74 ล้านบาท

ณ สิ้นไตรมาสสองปี 2566 หนี้สินรวมของกลุ่มบริษัทฯ ลดลงจาก ณ สิ้นปี 2565 จำนวน 85.05 ล้านบาท เป็นผลมาจากการชำระคืนเงินกู้ยืมระยะสั้นจากบุคคลที่เกี่ยวข้องจำนวน 20.00 ล้านบาท ชำระคืนเงินกู้ยืมระยะยาวจากสถาบันการเงินจำนวน 5.33 ล้านบาท และชำระคืนเงินกู้ยืมระยะยาวจากบริษัทที่เกี่ยวข้องจำนวน 191.00 ล้านบาท ในขณะที่มีการกู้ยืมเงินระยะสั้นจากสถาบันการเงินจำนวน 130.00 ล้านบาท เพื่อนำมาใช้ชำระคืนเงินกู้ยืมระยะยาวจากบริษัทที่เกี่ยวข้องเพื่อลดการพึ่งพิงบริษัทที่เกี่ยวข้อง อีกทั้งเป็นเงินกู้ยืมที่มีอัตราดอกเบี้ยต่ำ

หากพิจารณาโครงสร้างหนี้สินของกลุ่มบริษัทฯ จะพบว่าในปี 2563-2564 หนี้สินส่วนใหญ่เป็นหนี้สินหมุนเวียน ซึ่งเมื่อคิดเป็นสัดส่วนหนี้สินหมุนเวียนต่อหนี้สินรวมจะเท่ากับร้อยละ 77.95 และร้อยละ 84.25 ตามลำดับ ในขณะที่ปี 2565 กลุ่มบริษัทฯ มีการกู้ยืมระยะยาวจากบริษัทที่เกี่ยวข้องกันจำนวน 191.00 ล้านบาท คิดเป็นสัดส่วนร้อยละ 65.70 ของหนี้สินรวม เพื่อนำมาใช้ในการปรับโครงสร้างกลุ่มบริษัทฯ ส่งผลให้สัดส่วนหนี้สินหมุนเวียนต่อหนี้สินรวมเท่ากับร้อยละ 25.96 และ ณ สิ้นไตรมาสสองปี 2566 กลุ่มบริษัทฯ มีการกู้ยืมเงินระยะสั้นจากสถาบันการเงินเพื่อนำมาใช้ชำระคืนเงินกู้ยืมระยะยาวจากบริษัทที่เกี่ยวข้องตามที่กล่าวข้างต้น ส่งผลให้สัดส่วนหนี้สินหมุนเวียนต่อหนี้สินรวมเพิ่มขึ้นเป็นร้อยละ 90.75

**เจ้าหนี้การค้าและเจ้าหนี้อื่น**

กลุ่มบริษัทฯ มีเจ้าหนี้การค้าและเจ้าหนี้อื่น ณ สิ้นปี 2563-2565 และสิ้นไตรมาสสองปี 2566 จำนวน 45.01 ล้านบาท จำนวน 47.62 ล้านบาท จำนวน 41.82 ล้านบาท และจำนวน 40.66 ล้านบาท ตามลำดับ ประกอบด้วย เจ้าหนี้การค้าจำนวน 23.17 ล้านบาท จำนวน 24.59 ล้านบาท จำนวน 15.81 ล้านบาท และจำนวน 17.23 ล้านบาท คิดเป็นสัดส่วนร้อยละ 51.49 ร้อยละ 51.64 ร้อยละ 37.80 และร้อยละ 42.38 ของเจ้าหนี้การค้าและเจ้าหนี้อื่น ตามลำดับ จะเห็นว่าเจ้าหนี้การค้ามีมูลค่าสูงในปี 2563-2564 เกิดจากการสั่งซื้อสินค้าและวัตถุดิบที่เกี่ยวข้องกับการแพร่ระบาดของเชื้อไวรัสโควิด-19 ตามรายละเอียดในหัวข้อสินค้าคงเหลือ

|  | **ณ 31 ธ.ค. 2563** | | **ณ 31 ธ.ค. 2564** | | **ณ 31 ธ.ค. 2565** | | **ณ 30 มิ.ย. 2566** | |
| --- | --- | --- | --- | --- | --- | --- | --- | --- |
|  | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| เจ้าหนี้การค้า  เจ้าหนี้อื่น | 23.17  21.83 | 51.49  48.51 | 24.59  23.03 | 51.64  48.36 | 15.81  26.01 | 37.80  62.20 | 17.23  23.43 | 42.38  57.62 |
| **เจ้าหนี้การค้าและเจ้าหนี้อื่น** | **45.01** | **100.00** | **47.62** | **100.00** | **41.82** | **100.00** | **40.66** | **100.00** |

นอกจากนี้ กลุ่มบริษัทฯ ยังมีเจ้าหนี้อื่นจำนวน 21.83 ล้านบาท จำนวน 23.03 ล้านบาท จำนวน 26.01 ล้านบาท และจำนวน 23.43 ล้านบาท คิดเป็นสัดส่วนร้อยละ 48.51 ร้อยละ 48.36 ร้อยละ 62.20 และร้อยละ 57.62 ของเจ้าหนี้การค้าและเจ้าหนี้อื่น ณ สิ้นปี 2563-2565 และสิ้นไตรมาสสองปี 2566 ตามลำดับ โดยรายการเจ้าหนี้อื่นที่ ประกอบด้วย โบนัสค้างจ่าย ค่าใช้จ่ายค้างจ่าย รายได้รับล่วงหน้า และยังมีดอกเบี้ยค้างจ่ายจากเงินกู้ยืมจากบุคคลและบริษัทที่เกี่ยวข้องจำนวน 0.53 ล้านบาท ณ สิ้นปี 2564 และจำนวน 3.52 ล้านบาท ณ สิ้นปี 2565 โดยกลุ่มบริษัทฯ มีการชำระดอกเบี้ยจ่ายทั้งจำนวนพร้อมกับการชำระคืนเงินต้นให้แก่บุคคลที่เกี่ยวข้องเมื่อวันที่ 19 มกราคม 2566 และบริษัทที่เกี่ยวข้องเมื่อวันที่ 29 มิถุนายน 2566 นอกจากนี้ ณ สิ้นไตรมาส 2 ปี 2566 กลุ่มบริษัทฯ ยังมีรายได้เงินสนับสนุนงานวิจัยรอรับรู้ จำนวน 7.42 ล้านบาท

**4.2.2.3 ส่วนของผู้ถือหุ้น**

ณ สิ้นปี 2563-2565 และสิ้นไตรมาสสองปี 2566 กลุ่มบริษัทฯ มีส่วนของผู้ถือหุ้นจำนวน 352.82 ล้านบาท จำนวน 578.79 ล้านบาท จำนวน 421.79 ล้านบาท และจำนวน 475.03 ล้านบาท ตามลำดับ โดย ณ สิ้นปี 2564 บริษัทฯ มีส่วนของผู้ถือหุ้นเพิ่มขึ้นจากสิ้นปี 2563 จำนวน 225.97 ล้านบาท เนื่องจากบริษัทฯ มีกำไรสะสมเพิ่มขึ้นจากผลการดำเนินงานรวมของกลุ่มในปี 2564 จำนวน 167.81 ล้านบาท ผลกระทบจากการรวมธุรกิจภายใต้การควบคุมเดียวกันจำนวน 61.25 ล้านบาท ในขณะที่มีการจ่ายเงินปันผลจำนวน 3.09 ล้านบาท

ณ สิ้นปี 2565 บริษัทฯ มีส่วนของผู้ถือหุ้นลดลงจากสิ้นปี 2564 จำนวน 157.00 ล้านบาท เนื่องจากบริษัทฯ มีการเพิ่มทุนจำนวน 152 ล้านบาท ทำให้บริษัทฯ มีทุนที่ออกและเรียกชำระแล้วเพิ่มขึ้นจากจำนวน 148 ล้านบาท เป็น 300 ล้านบาท โดยการออกหุ้นสามัญใหม่จำนวน 15,200,000 หุ้น มูลค่าที่ตราไว้หุ้นละ 10 บาท ประกอบกับบริษัทฯ มีกำไรสะสมเพิ่มขึ้นจากผลการดำเนินงานรวมของกลุ่มในปี 2565 จำนวน 68.27 ล้านบาท ในขณะที่มีต้นทุนการรวมธุรกิจภายใต้การควบคุมเดียวกันจำนวน 49.65 ล้านบาท และการจ่ายเงินปันผลจำนวน 325.93 ล้านบาท

ณ สิ้นไตรมาสสองปี 2566 กลุ่มบริษัทฯ มีส่วนของผู้ถือหุ้นจำนวน 475.03 ล้านบาท เพิ่มขึ้นจาก ณ สิ้นปี 2565 จำนวน 53.24 ล้านบาท เนื่องจากบริษัทฯ มีกำไรสะสมเพิ่มขึ้นจากผลการดำเนินงานรวมของกลุ่มงวดหกเดือนแรกปี 2566 จำนวน 26.58 ล้านบาท และส่วนได้เสียที่ไม่มีอำนาจควบคุมในส่วนของผู้ถือหุ้นที่เพิ่มขึ้นจากการที่ WELL มีการเพิ่มทุนจดทะเบียนโดยเสนอขายหุ้นสามัญออกใหม่แก่ผู้ร่วมทุนรายใหม่จำนวน 1,666,300 หุ้น โดยได้รับชำระค่าหุ้นทั้งหมดจำนวน 26.66 ล้านบาท

**4.2.2.4 สภาพคล่อง**

**กระแสเงินสด**

|  |  |  |  |  |
| --- | --- | --- | --- | --- |
| **(หน่วย : ล้านบาท)** | **ปี 2563** | **ปี 2564** | **ปี 2565** | **ม.ค. - มิ.ย. 2566** |
| เงินสดสุทธิได้มา (ใช้ไป) จากกิจกรรมดำเนินงาน | 121.56 | 48.54 | 169.47 | 19.66 |
| เงินสดสุทธิได้มา (ใช้ไป) จากกิจกรรมลงทุน | (6.25) | (29.84) | (34.61) | 12.95 |
| เงินสดสุทธิได้มา (ใช้ไป) จากกิจกรรมจัดหาเงิน | (50.15) | 44.20 | (83.04) | (67.18) |
| เงินสดและรายการเทียบเท่าเงินสดเพิ่มขึ้น (ลดลง) สุทธิ | 65.15 | 62.89 | 51.82 | (34.58) |

ในปี 2563 กลุ่มบริษัทฯ มีเงินสดสุทธิได้มาจากการดำเนินงานจำนวน 121.56 ล้านบาท เนื่องจากกลุ่มบริษัทฯ มีกำไรสำหรับปีจำนวน 109.86 ล้านบาท และมีรายการปรับปรุงที่สำคัญ ได้แก่ ค่าใช้จ่ายภาษีเงินได้จำนวน 25.50 ล้านบาท ค่าเสื่อมราคาและค่าตัดจำหน่ายจำนวน 26.79 ล้านบาท รวมถึงยังมีลูกหนี้การค้าและลูกหนี้หมุนเวียนอื่นลดลงจำนวน 9.45 ล้านบาท สินค้าคงเหลือเพิ่มขึ้นจำนวน 23.78 ล้านบาท ในขณะที่มีเจ้าหนี้การค้าและเจ้าหนี้หมุนเวียนอื่นลดลงจำนวน 32.42 ล้านบาท ประกอบกับกลุ่มบริษัทฯ มีเงินสดสุทธิใช้ไปในกิจกรรมลงทุนจำนวน 6.25 ล้านบาท โดยมีการซื้ออุปกรณ์จำนวน 10.53 ล้านบาท ในขณะที่มีดอกเบี้ยรับจำนวน 3.01 ล้านบาท นอกจากนี้ กลุ่มบริษัทฯ มีเงินสดสุทธิใช้ไปจากกิจกรรมจัดหาเงินจำนวน 50.15 ล้านบาท จากการจ่ายชำระคืนเงินกู้ยืมระยะสั้นจากบุคคลที่เกี่ยวข้องกันจำนวน 33.00 ล้านบาท และจ่ายชำระคืนเงินกู้ยืมระยะยาวจากสถาบันการเงินจำนวน 17.56 ล้านบาท ส่งผลทำให้กลุ่มบริษัทฯ มีเงินสดและรายการเทียบเท่าเงินสดเพิ่มขึ้นสุทธิจำนวน 65.15 ล้านบาท

ในปี 2564 กลุ่มบริษัทฯ มีเงินสดสุทธิได้มาจากการดำเนินงานจำนวน 48.54 ล้านบาท เนื่องจากกลุ่มบริษัทฯ มีกำไรสำหรับปีจำนวน 166.99 ล้านบาท และมีรายการปรับปรุงที่สำคัญ ได้แก่ ค่าใช้จ่ายภาษีเงินได้จำนวน 39.24 ล้านบาท ค่าเผื่อผลขาดทุนด้านเครดิตจำนวน 12.14 ล้านบาท ขาดทุนจากการลดมูลค่าสินค้าคงเหลือจำนวน 22.66 ล้านบาท และค่าเสื่อมราคาและค่าตัดจำหน่ายจำนวน 23.69 ล้านบาท รวมถึงมีลูกหนี้การค้าและลูกหนี้หมุนเวียนอื่นเพิ่มขึ้นจำนวน 44.62 ล้านบาท สินค้าคงเหลือเพิ่มขึ้นจำนวน 130.86 ล้านบาท และเงินฝากประจำที่มีภาระค้ำประกันเพิ่มขึ้นจำนวน 13.80 ล้านบาท ในขณะที่มีเจ้าหนี้การค้าและเจ้าหนี้หมุนเวียนอื่นลดลงจำนวน 8.28 ล้านบาท และเงินสดจ่ายค่าใช้จ่ายภาษีเงินได้จำนวน 39.29 ล้านบาท ประกอบกับกลุ่มบริษัทฯ มีเงินสดสุทธิใช้ไปในกิจกรรมลงทุนจำนวน 29.84 ล้านบาท โดยมีการจ่ายซื้ออุปกรณ์จำนวน 26.79 ล้านบาท และซื้อสินทรัพย์ไม่มีตัวตนจำนวน 2.89 ล้านบาท ในขณะที่มีดอกเบี้ยรับจำนวน 1.01 ล้านบาท นอกจากนี้ กลุ่มบริษัทฯ มีเงินสดสุทธิได้มาจากกิจกรรมจัดหาเงินจำนวน 44.20 ล้านบาท จากการกู้ยืมระยะสั้นจากบุคคลที่เกี่ยวข้องกันจำนวน 17.00 ล้านบาท เงินสดรับจากส่วนได้เสียที่ไม่มีอำนาจควบคุมจากการลงทุนเพิ่มในบริษัทย่อยจำนวน 61.25 ล้านบาท ในขณะที่จ่ายชำระคืนเงินกู้ยืมระยะยาวจากสถาบันการเงินจำนวน 24.21 ล้านบาท จ่ายเงินปันผลจำนวน 3.09 ล้านบาท และจ่ายดอกเบี้ยจำนวน 7.78 ล้านบาท ส่งผลทำให้กลุ่มบริษัทฯ มีเงินสดและรายการเทียบเท่าเงินสดเพิ่มขึ้นสุทธิจำนวน 62.89 ล้านบาท

ในปี 2565 กลุ่มบริษัทฯ มีเงินสดสุทธิได้มาจากการดำเนินงานจำนวน 169.47 ล้านบาท เนื่องจากกลุ่มบริษัทฯ มีกำไรสำหรับปีจำนวน 68.00 ล้านบาท และมีรายการปรับปรุงที่สำคัญ ได้แก่ ค่าใช้จ่ายภาษีเงินได้จำนวน 19.16 ล้านบาท การกลับรายการค่าเผื่อผลขาดทุนด้านเครดิตจำนวน 12.43 ล้านบาท การกลับรายการขาดทุนจากการลดมูลค่าสินค้าคงเหลือจำนวน 16.70 ล้านบาท และค่าเสื่อมราคาและค่าตัดจำหน่ายจำนวน 26.51 ล้านบาท รวมถึงมีลูกหนี้การค้าและลูกหนี้หมุนเวียนอื่นลดลงจำนวน 44.22 ล้านบาท สินค้าคงเหลือลดลงจำนวน 73.29 ล้านบาท และเงินฝากประจำที่มีภาระค้ำประกันลดลงจำนวน 14.01 ล้านบาท ในขณะที่มีเจ้าหนี้การค้าและเจ้าหนี้หมุนเวียนอื่นลดลงจำนวน 8.51 ล้านบาท และมีเงินสดจ่ายค่าใช้จ่ายภาษีเงินได้จำนวน 41.60 ล้านบาท ประกอบกับกลุ่มบริษัทฯ มีเงินสดสุทธิใช้ไปในกิจกรรมลงทุนจำนวน 34.61 ล้านบาท โดยมีการลงทุนในเงินลงทุนชั่วคราวจำนวน 17.83 ล้านบาท และจ่ายซื้ออุปกรณ์จำนวน 14.81 ล้านบาท นอกจากนี้ กลุ่มบริษัทฯ มีเงินสดสุทธิใช้ไปจากกิจกรรมจัดหาเงินจำนวน 83.04 ล้านบาท จากการจ่ายชำระคืนเงินกู้ยืมระยะสั้นจากบุคคลที่เกี่ยวข้องกันจำนวน 25.09 ล้านบาท จ่ายชำระคืนเงินกู้ยืมระยะยาวจากสถาบันการเงินจำนวน 18.23 ล้านบาท และจ่ายเงินปันผลจำนวน 327.62 ล้านบาท ในขณะที่มีเงินสดรับจากเงินกู้ยืมระยะยาวจากบริษัทที่เกี่ยวข้องกันจำนวน 191.00 ล้านบาท รวมถึงมีเงินสดรับจากการออกหุ้นสามัญจำนวน 102.35 ล้านบาท ส่งผลทำให้กลุ่มบริษัทฯ มีเงินสดและรายการเทียบเท่าเงินสดเพิ่มขึ้นสุทธิจำนวน 51.82 ล้านบาท

สำหรับงวดหกเดือนแรกปี 2566 กลุ่มบริษัทฯ มีเงินสดสุทธิได้มาจากการดำเนินงานจำนวน 19.66 ล้านบาท เนื่องจากกลุ่มบริษัทฯ มีกำไรสำหรับปีจำนวน 26.58 ล้านบาท และมีรายการปรับปรุงที่สำคัญ ได้แก่ ค่าใช้จ่ายภาษีเงินได้จำนวน 8.74 ล้านบาท การกลับรายการค่าเผื่อผลขาดทุนด้านเครดิตจำนวน 5.09 ล้านบาท การกลับรายการขาดทุนจากการลดมูลค่าสินค้าคงเหลือจำนวน 2.81 ล้านบาท และค่าเสื่อมราคาและค่าตัดจำหน่ายจำนวน 13.32 ล้านบาท รวมถึงมีลูกหนี้การค้าและลูกหนี้หมุนเวียนอื่นเพิ่มขึ้นจำนวน 24.65 ล้านบาท สินทรัพย์ไม่หมุนเวียนอื่นเพิ่มขึ้นจำนวน 4.73 ล้านบาท และมีเงินสดจ่ายค่าใช้จ่ายภาษีเงินได้จำนวน 3.60 ล้านบาท ในขณะที่มีสินค้าคงเหลือลดลงจำนวน 6.63 ล้านบาท และเจ้าหนี้การค้าและเจ้าหนี้หมุนเวียนอื่นเพิ่มขึ้นจำนวน 2.96 ล้านบาท ประกอบกับกลุ่มบริษัทฯ มีเงินสดสุทธิได้มาจากกิจกรรมลงทุนจำนวน 12.95 ล้านบาท โดยมีเงินสดรับจากเงินลงทุนชั่วคราวจำนวน 15.00 ล้านบาท ในขณะที่จ่ายซื้ออุปกรณ์จำนวน 3.05 ล้านบาท นอกจากนี้ กลุ่มบริษัทฯ มีเงินสดสุทธิใช้ไปจากกิจกรรมจัดหาเงินจำนวน 67.18 ล้านบาท จากการจ่ายชำระเงินกู้ยืมระยะยาวจากบริษัทที่เกี่ยวข้องกันจำนวน 191.00 ล้านบาท จ่ายชำระคืนเงินกู้ยืมระยะสั้นจากบุคคลที่เกี่ยวข้องกันจำนวน 20.00 ล้านบาท จ่ายชำระคืนเงินกู้ยืมระยะยาวจากสถาบันการเงินจำนวน 5.33 ล้านบาท และจ่ายดอกเบี้ยจำนวน 6.10 ล้านบาท ในขณะที่มีเงินสดรับจากเงินกู้ยืมระยะสั้นจากสถาบันการเงินจำนวน 130.00 ล้านบาท และเงินสดรับจากส่วนได้เสียที่ไม่มีอำนาจควบคุมจากการลงทุนเพิ่มในบริษัทย่อยจำนวน 26.66 ล้านบาท ส่งผลทำให้กลุ่มบริษัทฯ มีเงินสดและรายการเทียบเท่าเงินสดลดลงสุทธิจำนวน 34.58 ล้านบาท

**อัตราส่วนสภาพคล่อง**

กลุ่มบริษัทฯ มีอัตราส่วนสภาพคล่อง ณ สิ้นปี 2563-2565 เท่ากับ 1.83 เท่า 3.04 เท่า และ 5.61 เท่า ตามลำดับ และมีอัตราส่วนสภาพคล่องหมุนเร็วเท่ากับ 1.22 เท่า 1.74 เท่า และ 3.60 เท่า ตามลำดับ โดยอัตราส่วนสภาพคล่องและอัตราส่วนสภาพคล่องหมุนเร็วเพิ่มขึ้นอย่างต่อเนื่อง เนื่องจาก ณ สิ้นปี 2564 สินทรัพย์หมุนเวียนของกลุ่มบริษัทฯ เพิ่มขึ้นอย่างมีนัยสำคัญจำนวน 204.74 ล้านบาท ซึ่งเป็นผลจากการเพิ่มขึ้นของเงินสดและรายการเทียบเท่าเงินสดจำนวน 62.89 ล้านบาท การเพิ่มขึ้นของลูกหนี้การค้าและลูกหนี้หมุนเวียนอื่นสุทธิจำนวน 32.13 ล้านบาท รวมถึงการเพิ่มขึ้นของสินค้าคงเหลือจำนวน 108.20 ล้านบาท ตามรายละเอียดที่อธิบายในหัวข้อสินค้าคงเหลือ ในขณะที่ ณ สิ้นปี 2565 หนี้สินหมุนเวียนของกลุ่มบริษัทฯ ลดลงอย่างมีนัยสำคัญจำนวน 68.94 ล้านบาท ตามรายละเอียดที่อธิบายในหัวข้อ 4.2.2.2 หนี้สิน สำหรับงวดหกเดือนแรกปี 2566 กลุ่มบริษัทฯ มีอัตราส่วนสภาพคล่องเท่ากับ 2.14 เท่า และมีอัตราส่วนสภาพคล่องหมุนเร็วเท่ากับ 1.43 เท่า ซึ่งสาเหตุหลักที่ทำให้ทั้งสองอัตราส่วนลดลงจาก ณ สิ้นปี 2565 เป็นผลจากการเพิ่มขึ้นของหนี้สินหมุนเวียน ตามรายละเอียดที่อธิบายในหัวข้อ 4.2.2.2 หนี้สิน

เมื่อพิจารณา Cash Cycle ของกลุ่มบริษัทฯ ในปี 2563-2565 จะเห็นว่าเพิ่มขึ้นอย่างต่อเนื่องจาก 122.50 วัน เป็น 150.33 วัน และ 234.55 วัน ตามลำดับ สาเหตุหลักเกิดจากระยะเวลาขายสินค้าที่เพิ่มขึ้นจาก 105.29 วัน ในปี 2563 เป็น 128.56 วัน ในปี 2564 และ 195.44 วัน ในปี 2565 ซึ่งเป็นผลจากการเพิ่มขึ้นอย่างมีนัยสำคัญของสินค้าคงเหลือที่เกี่ยวข้องกับการแพร่ระบาดของเชื้อไวรัสโควิด-19 นอกจากนี้ ระยะเวลาเก็บหนี้เฉลี่ยของกลุ่มบริษัทฯ ยังเพิ่มขึ้นอย่างมีนัยสำคัญในปี 2565 จาก 47.34 วัน ในปี 2563 และ 42.74 วัน เป็น 61.64 วัน สำหรับระยะเวลาชำระหนี้เฉลี่ยของกลุ่มบริษัทฯ ในปี 2563-2565 อยู่ที่ 30.12 วัน 20.97 วัน และ 22.53 วัน ตามลำดับ

สำหรับงวดหกเดือนแรกปี 2566 กลุ่มบริษัทฯ มี Cash Cycle เท่ากับ 242.03 วัน โดยมีระยะเวลาขายสินค้าเฉลี่ย 201.85 วัน ระยะเวลาเก็บหนี้เฉลี่ย 64.84 วัน และระยะเวลาชำระหนี้เฉลี่ย 24.66 วัน

|  | **ปี 2563** | **ปี 2564** | **ปี 2565** | **ม.ค. - มิ.ย. 2566** |
| --- | --- | --- | --- | --- |
| อัตราส่วนสภาพคล่อง (เท่า) | 1.83 | 3.04 | 5.61 | 2.14 |
| อัตราส่วนสภาพคล่องหมุนเร็ว (เท่า) | 1.22 | 1.74 | 3.60 | 1.43 |
| ระยะเวลาเก็บหนี้เฉลี่ย (วัน) | 47.34 | 42.74 | 61.64 | 64.84 |
| ระยะเวลาขายสินค้าเฉลี่ย (วัน) | 105.29 | 128.56 | 195.44 | 201.85 |
| ระยะเวลาชำระหนี้ (วัน) | 30.12 | 20.97 | 22.53 | 24.66 |
| Cash Cycle (วัน) | 122.50 | 150.33 | 234.55 | 242.03 |

**ความเหมาะสมของโครงสร้างเงินทุน**

กลุ่มบริษัทฯ มีอัตราส่วนหนี้สินต่อส่วนของผู้ถือหุ้นเท่ากับ 0.47 เท่า ณ สิ้นปี 2563 เท่ากับ 0.30 เท่า ณ สิ้นปี 2564 และเท่ากับ 0.69 เท่า ณ สิ้นปี 2565 โดยในปี 2564 กลุ่มบริษัทฯ มีอัตราส่วนหนี้สินต่อส่วนของผู้ถือหุ้นลดลงจากปี 2563 เนื่องจากส่วนของผู้ถือหุ้นเพิ่มขึ้นอย่างมีนัยสำคัญจากจำนวน 352.82 ล้านบาท ณ สิ้นปี 2563 เป็นจำนวน 578.79 ล้านบาท ณ สิ้นปี 2564 ตามรายละเอียดที่อธิบายในหัวข้อ 4.2.2.3 ส่วนของผู้ถือหุ้น สำหรับสิ้นปี 2565 อัตราส่วนหนี้สินต่อส่วนของผู้ถือหุ้นของกลุ่มบริษัทฯ เพิ่มขึ้นจากสิ้นปี 2564 เนื่องจากกลุ่มบริษัทฯ มีหนี้สินเพิ่มขึ้นจากจำนวน 171.41 ล้านบาท ณ สิ้นปี 2564 เป็นจำนวน 290.69 ล้านบาท ณ สิ้นปี 2565 จากการกู้ยืมเงินเพิ่มเติมจากบริษัทที่เกี่ยวข้องจำนวน 191.00 ล้านบาท เพื่อใช้ในการปรับโครงสร้างกลุ่มบริษัทฯ ประกอบกับส่วนของผู้ถือหุ้นที่ลดลง ตามรายละเอียดที่อธิบายในหัวข้อ 4.2.2.3 ส่วนของผู้ถือหุ้น

ณ สิ้นไตรมาส 2 ปี 2566 กลุ่มบริษัทฯ มีอัตราส่วนหนี้สินต่อส่วนของผู้ถือหุ้นเท่ากับ 0.43 เท่า ปรับลดลงจาก ณ สิ้นปี 2565 เป็นผลมาจากการลดลงของหนี้สิน ในขณะที่ส่วนของผู้ถือหุ้นเพิ่มขึ้น

|  |
| --- |
| * 1. **ปัจจัยและอิทธิพลหลักที่อาจมีผลกระทบต่อผลการดำเนินงานในอนาคต** **(Forward Looking)** |

**4.3.1 ผลกระทบจากการแพร่ระบาดของเชี้อไวรัสโควิด-19**

เชื้อไวรัสโควิด-19 มีการแพร่ระบาดทั่วโลกในปี 2563 รวมถึงประเทศไทยที่เริ่มพบการระบาดตั้งแต่ช่วงต้นปี 2563 และเป็นจุดเริ่มต้นที่ทำให้ความต้องการสินค้าประเภทแอลกอฮอลล์ที่ใช้ทำความสะอาดฆ่าเชื้อโรคต่างๆ และเจลแอลกอฮอลล์สำหรับล้างทำความสะอาดมือขาดตลาดอย่างมาก อีกทั้งประชาชนจำนวนมากไม่สามารถเข้ารับการรักษาในโรงพยาบาล และต้องกักตัวอยู่ในที่พักอาศัยและต้องพึ่งพิงยาสมุนไพรไทย ไม่ว่าจะเป็นยาฟ้าทะลายโจร และสารสกัดกระชายขาวที่มีฤทธ์ในการต้านเชื้อไวรัสโควิด-19 ทำให้สินค้าดังกล่าวเป็นที่ต้องการอย่างมากและเกิดการขาดแคลนอย่างหนัก การที่กลุ่มบริษัทฯ เป็นผู้ผลิตและจำหน่ายสารสกัดสมุนไพรมาตรฐาน รวมถึงผลิตภัณฑ์เพื่อสุขภาพและสุขอนามัยที่ครอบคลุมยาสมุนไพรต่างๆ และผลิตภัณฑ์แอลกอฮอล์ จึงเพิ่มกำลังการผลิตในส่วนของผลิตภัณฑ์ดังกล่าว เพื่อให้ประชาชนมีโอกาสเข้าถึงผลิตภัณฑ์ดังกล่าวได้มากที่สุด นอกจากนี้ เมื่อเดือนกรกฎาคม 2564 กลุ่มบริษัทฯ ได้นำเข้า ATK ทำให้ในช่วงปี 2563-2564 กลุ่มบริษัทฯ มีรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 ซึ่งได้แก่ ผลิตภัณฑ์แอลกอฮอล์ ฟ้าทะลายโจร กระชายขาว ATK เพิ่มขึ้นอย่างมาก ปัจจุบัน จากการที่ประชากรส่วนใหญ่ได้รับวัคซีนเพิ่มมากขึ้น ทำให้สถานการณ์การแพร่ระบาดของเชื้อไวรัสโควิด-19 ทั่วโลกมีแนวโน้มการติดเชื้อที่ลดลง ซึ่งสถานการณ์ดังกล่าวส่งผลทำให้รายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 ของกลุ่มบริษัทฯ ลดลง โดยในปี 2563-2565 และงวดหกเดือนแรกปี 2566 กลุ่มบริษัทฯ มีรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 จำนวน 137.29 ล้านบาท จำนวน 310.51 ล้านบาท จำนวน 84.36 ล้านบาท และจำนวน 7.90 ล้านบาท คิดเป็นสัดส่วนร้อยละ 28.92 ร้อยละ 43.97 ร้อยละ 17.26 และร้อยละ 4.02 ของรายได้จากการขายรวม ตามลำดับ จากสถานการณ์การแพร่ระบาดของเชื้อไวรัสโควิด-19 ที่มีแนวโน้มการติดเชื้อที่ลดลง ซึ่งอาจทำให้รายได้ดังกล่าวของกลุ่มบริษัทฯ ลดลง และอาจกระทบกับผลการดำเนินงานของกลุ่มบริษัทฯ อย่างมีนัยสำคัญ โดยหากประมาณการกำไรสุทธิของกลุ่มบริษัทฯ โดยไม่นับรวมกำไรจากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 (สมมติฐานที่ใช้ในการประเมินกำไรในส่วนที่เกี่ยวข้องกับเชื้อไวรัสโควิด-19 คำนวณจากรายได้จากการขายผลิตภัณฑ์ที่เกี่ยวข้องกับการแพร่ระบาดของเชื้อไวรัสโควิด-19 หักต้นทุนและค่าใช้จ่ายที่เกี่ยวข้องโดยตรง) ประมาณการกำไรสุทธิของกลุ่มบริษัทฯ จะเป็นดังนี้

|  |  |  |  |  |
| --- | --- | --- | --- | --- |
| **(หน่วย : ล้านบาท)** | **ปี 2563** | **ปี 2564** | **ปี 2565** | **ม.ค. - มิ.ย. 2566** |
| รายได้จากการขาย - ตามงบการเงินรวม | 474.79 | 706.23 | 488.73 | 196.29 |
| กำไรสุทธิ - ตามงบการเงินรวม | 109.86 | 166.99 | 68.00 | 26.58 |
| ประมาณการรายได้จากการขาย โดยไม่นับรวมกำไรจากการขายผลิตภัณฑ์ที่เกี่ยวข้องกับ COVID | 337.50 | 395.71 | 404.38 | 188.39 |
| ประมาณการกำไรสุทธิ โดยไม่นับรวมกำไรจากการขายผลิตภัณฑ์ที่เกี่ยวข้องกับ COVID | 76.34 | 50.23 | 63.74 | 24.28 |

อย่างไรก็ตาม กลุ่มบริษัทฯ มีมาตรการในการรองรับการลดลงของรายได้ในส่วนนี้ ไม่ว่าจะเป็นการขยายฐาน ลูกค้า การเพิ่มผลิตภัณฑ์ใหม่ๆ เพิ่มเติม โดยมีรายละเอียดดังนี้

1. การขยายฐานลูกค้า

กลุ่มบริษัทฯ จะมุ่งเน้นขยายฐานลูกค้าไปยังอุตสาหกรรมใหม่ที่มีความต้องการผลิตสินค้าที่ใช้วัตถุดิบจากธรรมชาติ เช่น อุตสาหกรรมอาหารสัตว์เลี้ยง ที่กำลังอยู่ในกระแสนิยมอาหารสัตว์เลี้ยงที่มีรูปลักษณ์ใกล้เคียงอาหารคน และมีคุณประโยชน์รวมถึงความต้องการผลิตภัณฑ์ที่สดใหม่และมาจากธรรมชาติที่เพิ่มมากขึ้น ซึ่งกลุ่มบริษัทฯ เล็งเห็นถึงโอกาสและแนวโน้มการเติบโตในตลาดดังกล่าวจึงได้เริ่มจำหน่ายสารสกัดสมุนไพรมาตรฐานให้แก่ผู้ผลิตอาหารสัตว์เลี้ยงระดับโลก รวมทั้งจะขยายฐานลูกค้าไปยังกลุ่มผู้รับจ้างผลิตอาหารสัตว์เลี้ยงเพิ่มเติมในอนาคต

ยิ่งไปกว่านั้น กลุ่มบริษัทฯ ยังมีแผนที่จะขยายฐานลูกค้าไปยังอุตสาหกรรมอาหาร จากแนวโน้มของผู้บริโภคที่ใส่ใจดูแลรักษาสุขภาพโดยให้ความสำคัญในการเลือกซื้ออาหารที่ใช้วัตถุดิบจากธรรมชาติและนิยมการบริโภคโปรตีนจากพืช (Plant-based protein) มากยิ่งขึ้น โดยกลุ่มบริษัทฯ อยู่ระหว่างการพัฒนาสารสกัดโปรตีนจากพืชหลากหลายชนิด เช่น โปรตีนจากถั่ว (Soy protein) โปรตีนจากกัญชง (Hemp protein) โปรตีนจากรังไหม (Sericin) โปรตีนจากสาหร่ายและยีสต์ เป็นต้น คาดว่าจะเริ่มวางจำหน่ายได้ในช่วงไตรมาส 3 ปี 2567นอกจากนี้ กลุ่มบริษัทฯ ยังมองหาโอกาสในการเติบโตและช่องว่างทางธุรกิจในประเทศที่นิยมบริโภคผลิตภัณฑ์เพื่อสุขภาพที่ผลิตจากวัตถุดิบธรรมชาติและมีความต้องการสารสกัดสมุนไพรมาตรฐาน ได้แก่ มาเลเซีย เวียดนาม เกาหลีใต้ และสหรัฐอเมริกา

2. การเพิ่มผลิตภัณฑ์ใหม่ๆ

กลุ่มบริษัทฯ ยังมีแผนพัฒนาผลิตภัณฑ์ใหม่ ๆ อย่างต่อเนื่อง เพื่อส่งมอบผลิตภัณฑ์ที่หลากหลายและครบวงจรต่อไปในอนาคต เช่น ยาพัฒนาจากสมุนไพร (Phytomedicine) เพื่อช่วยรักษาบรรเทาอาการต่างๆ เช่น ลดน้ำตาลในเลือด ปรับสมดุลเกี่ยวกับการย่อยอาหาร สร้างภูมิคุ้มกัน บรรเทาอาการคลื่นไส้วิงเวียน เป็นต้น ซึ่งอยู่ระหว่างขั้นตอนของการวิจัยและพัฒนา รวมถึงผลิตภัณฑ์กลุ่มเครื่องมือทางการแพทย์ และผลิตภัณฑ์อาหารทางการแพทย์ภายใต้เครื่องหมายการค้า “Wellnova” ซึ่งคาดว่าจะขึ้นทะเบียนผลิตภัณฑ์ในไตรมาส 4 ปี 2567

**4.3.2 ผลกระทบจากการเพิ่มทุนและเสนอขายหุ้นต่อประชาชน**

ปัจจุบัน บริษัทฯ มีทุนชำระแล้วจำนวน 300 ล้านบาท ประกอบด้วย หุ้นสามัญจำนวน 300 ล้านหุ้น มีมูลค่าที่ตราไว้หุ้นละ 1 บาท ซึ่งในรอบ 4 ไตรมาสล่าสุด ตั้งแต่วันที่ 1 กรกฎาคม 2565 ถึงวันที่ 30 มิถุนายน 2566 กลุ่มบริษัทฯ มีกำไรสุทธิจำนวน 54.01 ล้านบาท คิดเป็นกำไรสุทธิต่อหุ้นเท่ากับ 0.18 บาทต่อหุ้น หลังจากที่บริษัทฯ ได้ทำการเสนอขายหุ้นสามัญเพิ่มทุนในครั้งนี้จำนวน 105 ล้านหุ้น คิดเป็นร้อยละ 25.93 ของทุนชำระแล้วภายหลังเพิ่มทุน จะทำให้กลุ่มบริษัทฯมีทุนชำระแล้วจำนวน 405 ล้านบาท หากพิจารณาผลจากการเพิ่มทุนดังกล่าว (Fully Diluted) จะทำให้กำไรสุทธิต่อหุ้น (EPS) ของกลุ่มบริษัทฯ ลดลงเหลือ 0.13 บาทต่อหุ้น ดังนั้น ถ้ากลุ่มบริษัทฯ ไม่สามารถดำเนินธุรกิจให้มีรายได้เพิ่มขึ้นจนส่งผลให้กลุ่มบริษัทฯ มีกำไรเพิ่มขึ้นมาเพียงพอที่จะรองรับจำนวนหุ้นที่เพิ่มขึ้นดังกล่าว จะทำให้ผลตอบแทนต่างๆ ที่คำนวณโดยมีการเปรียบเทียบกับส่วนของผู้ถือหุ้น และจำนวนหุ้นของกลุ่มบริษัทฯ เช่น กำไรสุทธิต่อหุ้น (EPS) อัตราผลตอบแทนผู้ถือหุ้นอาจจะลดลงในอัตราร้อยละ 25.93 ตามผลของการเพิ่มทุนดังกล่าว (Dilution Effect) ซึ่งผลกระทบดังกล่าวยังไม่พิจารณารวมถึงส่วนเกินมูลค่าหุ้นที่เกิดจากการเสนอขายหุ้นเพิ่มทุนให้แก่ประชาชน

|  |
| --- |
| * 1. **ข้อมูลทางการเงินที่สำคัญ** |

**4.4.1 สรุปรายงานการสอบบัญชี**

(ก) งบการเงินปี 2563 ตรวจสอบโดยนางสาวหัสยา อินทร์เนื่อง ผู้สอบบัญชีรับอนุญาตเลขที่ 9625 จาก บริษัท สอบบัญชีธรรมนิติ จำกัด

ผู้สอบบัญชีได้ตรวจสอบงบการเงินของบริษัทฯ ซึ่งประกอบด้วย งบแสดงฐานะการเงิน ณ วันที่ 31 ธันวาคม 2563 งบกำไรขาดทุน และงบแสดงการเปลี่ยนแปลงส่วนของผู้ถือหุ้นสำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ และได้ให้ความเห็นว่างบการเงินแสดงฐานะการเงินของบริษัทฯ และผลการดำเนินงาน สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงินสำหรับกิจการที่ไม่มีส่วนได้เสียสาธารณะ

(ข) งบการเงินปี 2564 ตรวจสอบโดยนางสาววันนิสา งามบัวทอง ผู้สอบบัญชีรับอนุญาตเลขที่ 6838 จากบริษัท สอบบัญชีธรรมนิติ จำกัด

ผู้สอบบัญชีได้ตรวจสอบงบการเงินของบริษัทฯ ซึ่งประกอบด้วย งบแสดงฐานะการเงิน ณ วันที่ 31 ธันวาคม 2564 งบกำไรขาดทุน และงบแสดงการเปลี่ยนแปลงส่วนของผู้ถือหุ้นสำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ และได้ให้ความเห็นว่างบการเงินแสดงฐานะการเงินของบริษัทฯ และผลการดำเนินงาน สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงินสำหรับกิจการที่ไม่มีส่วนได้เสียสาธารณะ

(ค) งบการเงินปี 2565 ตรวจสอบโดยนายวัลลภ วิไลวรวิทย์ ผู้สอบบัญชีรับอนุญาตเลขที่ 6797 จากบริษัท ดีลอยท์ ทู้ช โธมัทสุ ไชยยศ สอบบัญชี จำกัด

ผู้สอบบัญชีได้ตรวจสอบงบการเงินรวมของบริษัทฯ และบริษัทย่อย ซึ่งประกอบด้วย งบแสดงฐานะการเงินรวม ณ วันที่ 31 ธันวาคม 2565 งบกำไรขาดทุนและกำไรขาดทุนเบ็ดเสร็จอื่นรวม งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ และได้ตรวจสอบงบการเงินเฉพาะกิจการของบริษัทฯ และได้ให้ความเห็นว่างบการเงินแสดงฐานะการเงินรวมของบริษัทฯ และบริษัทย่อย และงบการเงินเฉพาะกิจการ ณ วันที่ 31 ธันวาคม 2565 ผลการดำเนินงาน และกระแสเงินสด สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

(ง) งบการเงินสำหรับไตรมาส 2 ปี 2566 สอบทานโดยนายวัลลภ วิไลวรวิทย์ ผู้สอบบัญชีรับอนุญาตเลขที่ 6797 จากบริษัท ดีลอยท์ ทู้ช โธมัทสุ ไชยยศ สอบบัญชี จำกัด

ผู้สอบบัญชีได้สอบทานงบการเงินรวมของบริษัทฯ และบริษัทย่อย ซึ่งประกอบด้วย งบแสดงฐานะการเงินรวม ณ วันที่ 30 มิถุนายน 2566 งบกำไรขาดทุนและกำไรขาดทุนเบ็ดเสร็จอื่นรวม งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับงวดหกเดือนสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ และได้สอบทานงบการเงินเฉพาะกิจการของบริษัทฯ และได้ให้ข้อสรุปว่าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลไม่ได้จัดขึ้นตามมาตรฐานการบัญชีฉบับที่ 34 เรื่อง “การรายงานทางการเงินระหว่างกาล” ในสาระสำคัญจากการสอบทาน

**การเปลี่ยนแปลงที่สำคัญในการจัดทำงบการเงิน**

บริษัทฯ ได้มีการปรับโครงสร้างกลุ่มบริษัทฯ โดยที่ประชุมวิสามัญผู้ถือหุ้นครั้งที่ 1/2565 เมื่อวันที่ 28 กันยายน 2565 มีมติอนุมัติการเพิ่มทุนจดทะเบียนของบริษัทฯ จำนวน 152 ล้านบาท จากทุนจดทะเบียนจำนวน 148 ล้านบาท เป็นจำนวน 300 ล้านบาท และอนุมัติการตีมูลค่าสิ่งที่นำมาชำระค่าหุ้นเพิ่มทุนบางส่วน ได้แก่ หุ้นสามัญของบริษัท เวลโนเวชั่นส์ จำกัด (WELL) และหุ้นสามัญของบริษัท คาเน อินโนเวชั่น จำกัด (KI) ซึ่งภายหลังการเพิ่มทุนดังกล่าวทำให้บริษัทฯ มีอำนาจควบคุมใน WELL และ KI โดยถือหุ้นคิดเป็นสัดส่วนร้อยละ 70 และร้อยละ 80 ของจำนวนหุ้นที่ออกและจำหน่ายแล้วทั้งหมด ตามลำดับ และอยู่ภายใต้การควบคุมของบริษัท สเปเชี่ยลตี้ เนอเชอรัล อินโนเวชั่น จำกัด (“SNI”) ซึ่งเป็นบริษัทใหญ่ลำดับสูงสุดของกลุ่มบริษัทฯ รายการดังกล่าวไม่ได้เป็นผลให้มีการเปลี่ยนแปลงในโครงสร้างการควบคุมของกลุ่มบริษัทฯ SNI ยังคงมีอำนาจการควบคุมใน WELL และ KI โดยการถือหุ้นผ่านบริษัทฯ ในสัดส่วนร้อยละ 49.33 ดังนั้น การเปลี่ยนแปลงในโครงสร้างการถือหุ้นดังกล่าวจึงถือเป็นการรวมธุรกิจภายใต้การควบคุมเดียวกัน

ในปี 2565 กลุ่มบริษัทฯ ได้เปลี่ยนแปลงเกณฑ์การจัดทำงบการเงินจากเดิมจัดทำขึ้นตามมาตรฐานการรายงานทางการเงินสำหรับกิจการที่ไม่มีส่วนได้เสียสาธารณะ (NPAE) เป็นจัดทำขึ้นตามมาตรฐานการรายงานทางการเงินสำหรับกิจการที่มีส่วนได้เสียสาธารณะ (PAE) นอกจากนี้ เนื่องจากงบการเงินปี 2563 ของบริษัทฯ ถูกจัดทำขึ้นตามมาตรฐานการรายงานทางการเงินสำหรับกิจการที่ไม่มีส่วนได้เสียสาธารณะ (NPAE) จึงไม่มีการจัดทำงบการเงินรวมสำหรับงวดสิ้นสุด ณ วันที่ 31 ธันวาคม 2563 บริษัทฯ จึงได้จัดทำข้อมูลทางการเงินรวมเสมือนเพื่อใช้อธิบายในการเปรียบเทียบฐานะทางการเงินและผลการดำเนินงานที่เกิดขึ้นในปี 2563 ที่สะท้อนถึงโครงสร้างกลุ่มบริษัทฯ ตามข้อเท็จจริงที่เกิดขึ้น

**4.4.2 ตารางสรุปฐานะการเงินและผลการดำเนินงาน**

**4.4.2.1 งบแสดงฐานะการเงิน**

| **งบแสดงฐานะการเงิน** | **งบการเงินเสมือน** | | **งบการเงินรวม** | | | | | |
| --- | --- | --- | --- | --- | --- | --- | --- | --- |
| **31 ธ.ค. 2563** | | **31 ธ.ค. 2564** | | **31 ธ.ค. 2565** | | **30 มิ.ย. 2566** | |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| **สินทรัพย์** |  |  |  |  |  |  |  |  |
| **สินทรัพย์หมุนเวียน** |  |  |  |  |  |  |  |  |
| เงินสดและรายการเทียบเท่าเงินสด | 100.92 | 19.51 | 163.82 | 21.84 | 215.64 | 30.27 | 181.06 | 26.60 |
| ลูกหนี้การค้าและลูกหนี้หมุนเวียนอื่น | 55.43 | 10.71 | 87.55 | 11.67 | 55.72 | 7.82 | 85.62 | 12.58 |
| เงินให้กู้ยืมระยะสั้นแก่บริษัทที่เกี่ยวข้องกัน | 0.83 | 0.16 | 0.62 | 0.08 | 0.31 | 0.04 | - | - |
| สินค้าคงเหลือ | 76.38 | 14.77 | 184.58 | 24.60 | 127.99 | 17.96 | 124.18 | 18.24 |
| สินทรัพย์ทางการเงินหมุนเวียนอื่น | - | - | 1.20 | 0.16 | 19.03 | 2.67 | 4.03 | 0.59 |
| สินทรัพย์หมุนเวียนอื่น | 0.80 | 0.15 | 1.32 | 0.18 | 4.95 | 0.69 | 4.14 | 0.61 |
| **รวมสินทรัพย์หมุนเวียน** | **234.36** | **45.30** | **439.09** | **58.53** | **423.64** | **59.46** | **399.04** | **58.62** |
| **สินทรัพย์ไม่หมุนเวียน** |  |  |  |  |  |  |  |  |
| เงินฝากประจำที่ใช้เป็นหลักประกัน | 0.21 | 0.04 | 14.01 | 1.87 | - | - | - | - |
| เงินลงทุนในบริษัทร่วม | 2.92 | 0.56 | 3.01 | 0.40 | 3.11 | 0.44 | 3.24 | 0.48 |
| ที่ดิน อาคาร และอุปกรณ์ | 267.16 | 51.65 | 272.80 | 36.36 | 265.55 | 37.27 | 257.46 | 37.82 |
| สินทรัพย์สิทธิการใช้ | 7.72 | 1.49 | 5.49 | 0.73 | 9.78 | 1.37 | 7.12 | 1.05 |
| สินทรัพย์ไม่มีตัวตน | 0.42 | 0.08 | 3.31 | 0.44 | 4.23 | 0.59 | 4.37 | 0.64 |
| สินทรัพย์ภาษีเงินได้รอการตัดบัญชี | 4.49 | 0.87 | 11.98 | 1.60 | 6.13 | 0.86 | 4.68 | 0.69 |
| สินทรัพย์ไม่หมุนเวียนอื่น | 0.02 | 0.00 | 0.49 | 0.07 | 0.04 | 0.01 | 4.77 | 0.70 |
| **รวมสินทรัพย์ไม่หมุนเวียน** | **282.93** | **54.70** | **311.10** | **41.47** | **288.84** | **40.54** | **281.64** | **41.38** |
| **รวมสินทรัพย์** | **517.29** | **100.00** | **750.19** | **100.00** | **712.48** | **100.00** | **680.68** | **100.00** |
| **หนี้สิน** |  |  |  |  |  |  |  |  |
| **หนี้สินหมุนเวียน** |  |  |  |  |  |  |  |  |
| เงินกู้ยืมระยะสั้นจากสถาบันการเงิน | - | - | - | - | - | - | 130.00 | 19.10 |
| เจ้าหนี้การค้าและเจ้าหนี้หมุนเวียนอื่น | 45.01 | 8.70 | 47.62 | 6.35 | 41.82 | 5.87 | 40.66 | 5.97 |
| ส่วนของเงินกู้ยืมระยะยาวจากสถาบันการเงินที่ถึงกำหนดชำระภายในหนึ่งปี | 29.50 | 5.70 | 16.71 | 2.23 | 5.74 | 0.81 | 5.95 | 0.87 |
| ส่วนของหนี้สินตามสัญญาเช่าที่ถึงกำหนดชำระภายในหนึ่งปี | 1.76 | 0.34 | 1.46 | 0.19 | 2.03 | 0.28 | 1.25 | 0.18 |
| เงินกู้ยืมระยะสั้นจากบุคคลที่เกี่ยวข้องกัน | 28.09 | 5.43 | 45.09 | 6.01 | 20.00 | 2.81 | - | - |
| ภาษีเงินได้นิติบุคคลค้างจ่าย | 22.44 | 4.34 | 30.07 | 4.01 | 2.33 | 0.33 | 6.03 | 0.89 |
| หนี้สินหมุนเวียนอื่น | 1.41 | 0.27 | 3.46 | 0.46 | 3.55 | 0.50 | 2.73 | 0.40 |
| **รวมหนี้สินหมุนเวียน** | **128.21** | **24.78** | **144.41** | **19.25** | **75.47** | **10.59** | **186.62** | **27.42** |
| **หนี้สินไม่หมุนเวียน** |  |  |  |  |  |  |  |  |
| เงินกู้ยืมระยะยาวจากสถาบันการเงิน | 24.00 | 4.64 | 15.58 | 2.08 | 8.33 | 1.17 | 2.83 | 0.42 |
| เงินกู้ยืมระยะยาวจากบริษัทที่เกี่ยวข้องกัน | - | - | - | - | 191.00 | 26.81 | - | - |
| หนี้สินตามสัญญาเช่า | 1.91 | 0.37 | 0.98 | 0.13 | 4.12 | 0.58 | 3.48 | 0.51 |
| ประมาณการหนี้สินไม่หมุนเวียนสำหรับผลประโยชน์พนักงาน | 10.36 | 2.00 | 10.43 | 1.39 | 11.77 | 1.65 | 12.71 | 1.87 |
| **รวมหนี้สินไม่หมุนเวียน** | **36.27** | **7.01** | **27.00** | **3.60** | **215.22** | **30.21** | **19.03** | **2.80** |
| **รวมหนี้สิน** | **164.47** | **31.79** | **171.41** | **22.85** | **290.69** | **40.80** | **205.65** | **30.21** |
| **ส่วนของผู้ถือหุ้น** |  |  |  |  |  |  |  |  |
| ทุนเรือนหุ้น |  |  |  |  |  |  |  |  |
| - ทุนจดทะเบียน | 148.00 | 28.61 | 148.00 | 19.73 | 300.00 | 42.11 | 300.00 | 44.07 |
| - ทุนที่ออกและชำระแล้ว | 148.00 | 28.61 | 148.00 | 19.73 | 300.00 | 42.11 | 300.00 | 44.07 |
| ส่วนเกินมูลค่าหุ้นสามัญ | 46.55 | 9.00 | 46.55 | 6.21 | 46.55 | 6.53 | 46.55 | 6.84 |
| ส่วนต่างจากการรวมธุรกิจภายใต้การควบคุมเดียวกัน | - | - | - | - | (1.46) | (0.20) | (1.46) | (0.21) |
| กำไรสะสม |  |  |  |  |  |  |  |  |
| - จัดสรรแล้ว - สำรองตามกฏหมาย | 2.81 | 0.54 | 2.97 | 0.40 | 14.80 | 2.08 | 14.80 | 2.17 |
| - ยังไม่ได้จัดสรร | 137.29 | 26.54 | 303.70 | 40.48 | 43.82 | 6.15 | 73.27 | 10.76 |
| องค์ประกอบอื่นของส่วนของผู้ถือหุ้น | 0.32 | 0.06 | 1.14 | 0.15 | 1.42 | 0.20 | 1.42 | 0.21 |
| **รวมส่วนของบริษัทใหญ่** | **334.97** | **64.75** | **502.35** | **66.96** | **405.13** | **56.86** | **434.58** | **63.84** |
| ส่วนของผู้ถือหุ้นเดิมก่อนการรวมธุรกิจ  ภายใต้การควบคุมเดียวกัน | 13.21 | 2.55 | 54.57 | 7.27 | - | - | - |  |
| ส่วนได้เสียที่ไม่มีอำนาจควบคุม | 4.64 | 0.90 | 21.86 | 2.91 | 16.66 | 2.34 | 40.45 | 5.94 |
| **รวมส่วนของผู้ถือหุ้น** | **352.82** | **68.21** | **578.79** | **77.15** | **421.79** | **59.20** | **475.03** | **69.79** |
| **รวมหนี้สินและส่วนของผู้ถือหุ้น** | **517.29** | **100.00** | **750.19** | **100.00** | **712.48** | **100.00** | **680.68** | **100.00** |

**4.4.2.2 งบกำไรขาดทุนเบ็ดเสร็จ**

| **งบกำไรขาดทุนเบ็ดเสร็จ** | **งบการเงินเสมือน** | | **งบการเงินรวม** | | | | | | | |
| --- | --- | --- | --- | --- | --- | --- | --- | --- | --- | --- |
| **ปี 2563** | | **ปี 2564** | | **ปี 2565** | | **ม.ค. - มิ.ย. 2565** | | **ม.ค. - มิ.ย. 2566** | |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| รายได้ |  |  |  |  |  |  |  |  |  |  |
| รายได้จากการขาย | 474.79 | 97.37 | 706.23 | 98.64 | 488.73 | 97.23 | 267.06 | 97.41 | 196.29 | 97.29 |
| รายได้จากการให้บริการ | 1.96 | 0.40 | 2.18 | 0.30 | 4.27 | 0.85 | 1.43 | 0.52 | 1.92 | 0.95 |
| รายได้อื่น | 10.85 | 2.22 | 7.56 | 1.06 | 9.66 | 1.92 | 5.68 | 2.07 | 3.54 | 1.76 |
| **รวมรายได้** | **487.60** | **100.00** | **715.97** | **100.00** | **502.66** | **100.00** | **274.17** | **100.00** | **201.75** | **100.00** |
| ต้นทุนและค่าใช้จ่าย |  |  |  |  |  |  |  |  |  |  |
| ต้นทุนขาย | 280.80 | 57.59 | 415.72 | 58.06 | 327.23 | 65.10 | 179.72 | 65.55 | 122.29 | 60.62 |
| ต้นทุนการให้บริการ | 1.39 | 0.28 | 1.58 | 0.22 | 3.31 | 0.66 | 0.65 | 0.24 | 0.86 | 0.43 |
| ต้นทุนในการจัดจำหน่าย | 11.251/ | 2.31 | 21.53 | 3.01 | 23.35 | 4.64 | 8.51 | 3.10 | 11.21 | 5.56 |
| ค่าใช้จ่ายในการบริหาร | 53.321/ | 10.94 | 68.32 | 9.54 | 56.13 | 11.17 | 32.51 | 11.86 | 29.57 | 14.66 |
| **รวมค่าใช้จ่าย** | **346.76** | **71.12** | **507.15** | **70.83** | **410.02** | **81.57** | **221.39** | **80.75** | **163.93** | **81.25** |
| **กำไร (ขาดทุน) ก่อนค่าใช้จ่ายทางการเงินและภาษีเงินได้** | **140.84** | **28.88** | **208.83** | **29.17** | **92.64** | **18.43** | **52.78** | **19.25** | **37.82** | **18.75** |
| ต้นทุนทางการเงิน | 5.57 | 1.14 | 2.70 | 0.38 | 5.58 | 1.11 | 1.76 | 0.64 | 2.62 | 1.30 |
| ส่วนแบ่งกำไรของบริษัทร่วมที่ใช้วิธีส่วนได้ส่วนเสีย | 0.09 | 0.02 | 0.10 | 0.01 | 0.10 | 0.02 | 0.02 | 0.01 | 0.12 | 0.06 |
| **กำไร (ขาดทุน) ก่อนภาษีเงินได้** | **135.35** | **27.76** | **206.23** | **28.80** | **87.16** | **17.34** | **51.05** | **18.62** | **35.32** | **17.51** |
| ค่าใช้จ่ายภาษีเงินได้ | 25.50 | 5.23 | 39.24 | 5.48 | 19.16 | 3.81 | 10.48 | 3.82 | 8.74 | 4.33 |
| **กำไร (ขาดทุน) สุทธิ** | **109.86** | **22.53** | **166.99** | **23.32** | **68.00** | **13.53** | **40.57** | **14.80** | **26.58** | **13.17** |
| การแบ่งปันกำไร |  |  |  |  |  |  |  |  |  |  |
| ส่วนที่เป็นของผู้ถือหุ้นของบริษัท | 113.60 |  | 169.66 |  | 77.89 |  | 44.95 |  | 29.45 |  |
| ส่วนของผู้ถือหุ้นเดิมก่อนการรวม  ธุรกิจภายใต้การควบคุมเดียวกัน | (3.44) |  | (2.64) |  | (6.38) |  | (3.39) |  | - |  |
| ส่วนที่เป็นของส่วนได้เสียที่ไม่มี  อำนาจควบคุม | (0.30) |  | (0.03) |  | (3.51) |  | (0.99) |  | (2.87) |  |
| **กำไร (ขาดทุน) สุทธิ** | **109.86** |  | **166.99** |  | **68.00** |  | **40.57** |  | **26.58** |  |
| กำไรสุทธิต่อหุ้น (Fully Diluted) (บาท)2/ | 0.37 |  | 0.56 |  | 0.24 |  | 0.14 |  | 0.09 |  |

หมายเหตุ :

1/ ปรับปรุงรายการต้นทุนในการจัดจำหน่ายในส่วนของค่าใช้จ่ายพนักงานให้สอดคล้องกับการจัดรายการตามงบการเงินปี 2564-2565 และงวดหก เดือนแรกปี 2566

2/ ใช้ส่วนที่เป็นของผู้ถือหุ้นของบริษัทลบกับส่วนของผู้ถือหุ้นเดิมก่อนการรวมธุรกิจภายใต้การควบคุมเดียวกัน และจำนวนหุ้น 300,000,000 หุ้น เป็น ฐานในการคำนวณเพื่อใช้ในการเปรียบเทียบ

**4.4.2.3 งบกระแสเงินสด**

| **งบกระแสเงินสด**  **(หน่วย : ล้านบาท)** | **งบการเงินเสมือน** | **งบการเงินรวม** | | |
| --- | --- | --- | --- | --- |
| **ปี 2563** | **ปี 2564** | **ปี 2565** | **ม.ค. - มิ.ย. 2566** |
| กระแสเงินสดจากการดำเนินงาน |  |  |  |  |
| กำไร (ขาดทุน) ก่อนภาษี | 109.86 | 166.99 | 68.00 | 26.58 |
| *ปรับกระทบยอดกำไรก่อนภาษีเงินได้เป็นเงินสดรับ (จ่าย) จากกิจกรรมดำเนินงาน* |  |  |  |  |
| ค่าใช้จ่ายภาษีเงินได้ | 25.50 | 39.24 | 19.16 | 8.74 |
| ค่าเผื่อ (กลับรายการ) ผลขาดทุนด้านเครดิต | 3.34 | 12.14 | (12.43) | (5.09) |
| ขาดทุน (กลับรายการ) จากการลดมูลค่าของสินค้าคงเหลือ | (1.13) | 22.66 | (16.70) | (2.81) |
| ค่าเสื่อมราคา | 22.92 | 22.27 | 24.45 | 13.22 |
| ค่าตัดจำหน่าย | 3.87 | 1.42 | 2.06 | 0.10 |
| ขาดทุนจากการจำหน่ายอุปกรณ์ | 1.33 | 0.03 | 0.02 | (0.03) |
| ขาดทุนจากการตัดจำหน่ายสินทรัพย์ | - | - | - | 0.00 |
| ค่าใช้จ่ายผลประโยชน์พนักงาน | 2.31 | 1.58 | 2.25 | 1.32 |
| (กำไร) ขาดทุนจากอัตราแลกเปลี่ยนที่ยังไม่เกิดขึ้นจริง | 0.13 | (0.09) | 0.02 | 0.003 |
| ส่วนแบ่ง (กำไร) ขาดทุนบริษัทร่วม | 0.09 | (0.10) | (0.10) | (0.12) |
| กระแสเงินสดก่อนการเปลี่ยนแปลงของเงินทุนหมุนเวียน | 168.02 | 266.14 | 86.73 | 41.90 |
| *สินทรัพย์ดำเนินงานลดลง (เพิ่มขึ้น)* |  |  |  |  |
| ลูกหนี้การค้าและลูกหนี้หมุนเวียนอื่น | 9.45 | (44.62) | 44.22 | (24.65) |
| สินค้าคงเหลือ | (23.78) | (130.86) | 73.29 | 6.62 |
| สินทรัพย์หมุนเวียนอื่น | (0.00) | (0.52) | (3.18) | 0.80 |
| เงินฝากประจำที่มีภาระค้ำประกัน | (0.00) | (13.80) | 14.01 | - |
| สินทรัพย์ไม่หมุนเวียนอื่น | (0.00) | (0.47) | 0.45 | (4.73) |
| *หนี้สินดำเนินงานเพิ่มขึ้น (ลดลง)* |  |  |  |  |
| เจ้าหนี้การค้าและเจ้าหนี้หมุนเวียนอื่น | (32.42) | 8.28 | (8.51) | 2.96 |
| หนี้สินหมุนเวียนอื่น | (0.07) | 2.05 | 0.09 | (0.82) |
| หนี้สินไม่หมุนเวียนอื่น | (0.69) | - | - | - |
| เงินสดจ่ายค่าใช้จ่ายผลประโยชน์พนักงาน | (1.16) | (0.49) | (0.53) | (0.38) |
| **เงินสดรับจาก (ใช้ไปใน) การดำเนินงาน** | **119.35** | **85.70** | **206.57** | **21.72** |
| ดอกเบี้ยรับ | 0.09 | (0.57) | (1.08) | (1.08) |
| ต้นทุนทางการเงิน | 5.57 | 2.70 | 5.58 | 2.62 |
| เงินสดจ่ายค่าใช้จ่ายภาษีเงินได้ | (3.28) | (39.29) | 41.60 | (3.60) |
| **เงินสดสุทธิได้มาจาก (ใช้ไปใน) กิจกรรมดำเนินงาน** | **121.56** | **48.54** | **169.47** | **19.66** |
| กระแสเงินสดจากกิจกรรมลงทุน |  |  |  |  |
| เงินสดจ่ายเงินลงทุนชั่วคราว | - | (1.20) | (17.83) | 15.00 |
| เงินสดรับจากการขายเงินลงทุนในบริษัทย่อย | 0.95 | - | - | - |
| เงินสดรับจากเงินให้กู้ยืมระยะสั้นแก่บริษัทที่เกี่ยวข้องกัน | 0.58 | 0.21 | 0.31 | 0.31 |
| เงินสดรับจากการขายอุปกรณ์ | - | - | 0.02 | 0.03 |
| เงินสดจ่ายเพื่อซื้ออุปกรณ์ | (10.53) | (26.79) | (14.81) | (3.05) |
| เงินสดจ่ายเพื่อซื้อสินทรัพย์สิทธิการใช้ | - | (0.18) | (2.10) | - |
| เงินสดจ่ายเพื่อซื้อสินทรัพย์ไม่มีตัวตน | 0.27 | (2.89) | (1.31) | (0.25) |
| ดอกเบี้ยรับ | 3.01 | 1.01 | 1.12 | 0.92 |
| **เงินสดสุทธิได้มาจาก (ใช้ไปใน) กิจกรรมการลงทุน** | **(6.25)** | **(29.84)** | **(34.60)** | **12.95** |

|  |  |  |  |  |
| --- | --- | --- | --- | --- |
| **งบกระแสเงินสด**  **(หน่วย : ล้านบาท)** | **งบการเงินเสมือน** | **งบการเงินรวม** | | |
| **ปี 2563** | **ปี 2564** | **ปี 2565** | **ม.ค. - มิ.ย. 2566** |
| กระแสเงินสดจากกิจกรรมจัดหาเงิน |  |  |  |  |
| เงินสดรับจากเงินกู้ยืมระยะสั้นจากสถาบันการเงิน | - | - | - | 130.00 |
| เงินสดรับจากเงินกู้ยืมระยะสั้นจากบริษัทที่เกี่ยวข้องกัน | - | 17.00 | - | - |
| เงินสดจ่ายชำระเงินกู้ยืมระยะสั้นจากบุคคลที่เกี่ยวข้องกัน | (33.00) | - | - | (20.00) |
| เงินสดจ่ายชำระเงินกู้ยืมระยะสั้นจากบริษัทที่เกี่ยวข้องกัน | - | - | (25.09) | - |
| เงินสดรับจากเงินกู้ยืมระยะยาวจากสถาบันการเงิน | 6.15 | 3.00 | - | - |
| เงินสดจ่ายชำระเงินกู้ยืมระยะยาวจากสถาบันการเงิน | (17.56) | (24.21) | (18.23) | (5.33) |
| เงินสดรับจากเงินกู้ยืมระยะยาวจากบริษัทที่เกี่ยวข้องกัน | - | - | 191.00 | - |
| เงินสดจ่ายชำระเงินกู้ยืมระยะยาวจากบริษัทที่เกี่ยวข้องกัน |  |  |  | (191.00) |
| เงินสดจ่ายเพื่อชำระหนี้สินตามสัญญาเช่า | (2.64) | (1.96) | (2.26) | (1.42) |
| เงินสดรับจากการออกหุ้นสามัญ | - | - | 102.35 | - |
| เงินสดรับจากส่วนได้เสียที่ไม่มีอำนาจควบคุมจากการลงทุนเพิ่มในบริษัทย่อย | - | 61.25 | - | 26.66 |
| เงินปันผลจ่าย | - | (3.09) | (327.62) | - |
| ดอกเบี้ยจ่าย | (3.10) | (7.78) | (3.19) | (6.10) |
| **เงินสดสุทธิได้มาจาก (ใช้ไปใน) กิจกรรมจัดหาเงิน** | **(50.15)** | **44.20** | **(83.04)** | **(67.18)** |
| **เงินสดและรายการเทียบเท่าเงินสดเพิ่มขึ้น (ลดลง) - สุทธิ** | **65.15** | **62.89** | **51.82** | **(34.58)** |
| เงินสดและรายการเทียบเท่าเงินสดต้นปี | 35.77 | 100.92 | 163.82 | 215.64 |
| **เงินสดและรายการเทียบเท่าเงินสดสิ้นปี** | **100.92** | **163.82** | **215.64** | **181.06** |

**4.4.3 ตารางสรุปอัตราส่วนทางการเงินที่สำคัญ**

|  |  |  |  |  |
| --- | --- | --- | --- | --- |
| **รายการ** | **ปี 2563** | **ปี 2564** | **ปี 2565** | **ม.ค. - มิ.ย. 2566** |
| **อัตราส่วนสภาพคล่อง** |  |  |  |  |
| อัตราส่วนสภาพคล่อง (เท่า) | 1.83 | 3.04 | 5.61 | 2.14 |
| อัตราส่วนสภาพคล่องหมุนเร็ว (เท่า) | 1.22 | 1.74 | 3.60 | 1.43 |
| อัตราส่วนสภาพคล่องกระแสเงินสด (เท่า) | 0.95 | 0.36 | 1.54 | 0.15 |
| อัตราส่วนหมุนเวียนลูกหนี้การค้า (เท่า) | 7.71 | 8.54 | 5.92 | 5.63\* |
| ระยะเวลาเก็บหนี้เฉลี่ย (วัน) | 47.34 | 42.74 | 61.64 | 64.84 |
| อัตราส่วนหมุนเวียนสินค้าสำเร็จรูป (เท่า) | 19.75 | 8.02 | 5.46 | 8.59\* |
| ระยะเวลาขายสินค้าสำเร็จรูปเฉลี่ย (วัน) | 18.48 | 45.53 | 66.83 | 42.49 |
| อัตราส่วนหมุนเวียนสินค้าคงเหลือ (เท่า) | 3.47 | 2.84 | 1.87 | 1.81\* |
| ระยะเวลาขายสินค้าเฉลี่ย (วัน) | 105.29 | 128.56 | 195.44 | 201.85 |
| อัตราส่วนหมุนเวียนเจ้าหนี้ (เท่า) | 12.12 | 17.41 | 16.20 | 14.80\* |
| ระยะเวลาชำระหนี้ (วัน) | 30.12 | 20.97 | 22.53 | 24.66 |
| Cash Cycle (วัน) | 122.50 | 150.33 | 234.55 | 242.03 |
| **อัตราส่วนแสดงความสามารถในการหากำไร** |  |  |  |  |
| อัตรากำไรขั้นต้น (%) | 40.86 | 41.13 | 33.04 | 37.70 |
| อัตรากำไรจากการดำเนินงาน (%) | 27.27 | 28.41 | 16.83 | 17.29 |
| อัตรากำไรอื่น (%) | 2.22 | 1.06 | 1.92 | 1.76 |
| อัตราส่วนเงินสดต่อการทำกำไร (%) | 93.51 | 24.12 | 204.23 | 57.35 |
| อัตรากำไรสุทธิ (%) | 22.53 | 23.32 | 13.53 | 13.17 |
| อัตราผลตอบแทนผู้ถือหุ้น (%) | 32.80 | 39.89 | 14.99 | 12.66\* |
| **อัตราส่วนแสดงประสิทธิภาพในการดำเนินงาน** |  |  |  |  |
| อัตราผลตอบแทนจากสินทรัพย์ (%) | 21.24 | 26.35 | 9.30 | 7.63\* |
| อัตราผลตอบแทนจากสินทรัพย์ถาวร (%) | 49.70 | 69.38 | 34.81 | 30.92\* |
| อัตราการหมุนของสินทรัพย์ (เท่า) | 0.94 | 1.13 | 0.69 | 0.58\* |
| **อัตราส่วนวิเคราะห์นโยบายทางการเงิน** |  |  |  |  |
| อัตราส่วนหนี้สินต่อส่วนของผู้ถือหุ้น (เท่า) | 0.47 | 0.30 | 0.69 | 0.43 |
| อัตราส่วนหนี้สินที่มีภาระดอกเบี้ยต่อส่วนของผู้ถือหุ้น (เท่า) | 0.24 | 0.14 | 0.55 | 0.30 |
| อัตราส่วนความสามารถในการชำระดอกเบี้ย (เท่า) | 30.09 | 86.13 | 21.35 | 19.51 |
| หนี้สินที่มีภาระดอกเบี้ยจ่ายต่อกำไรก่อนดอกเบี้ยจ่าย (เท่า)  ภาษีเงินได้ ค่าเสื่อมราคา และค่าตัดจำหน่าย | 0.51 | 0.34 | 1.94 | 0.13 |
| อัตราส่วนความสามารถชำระภาระผูกพัน (เท่า) | 2.82 | 3.68 | 4.29 | 14.20 |
| อัตราการจ่ายเงินปันผล (%) | - | 1.85 | 479.32 | - |

หมายเหตุ : \*ปรับให้เป็นตัวเลขเต็มปีเพื่อการเปรียบเทียบ